BOSNA I HERCEGOVINA

FEDERACIJA BOSNE I HERCEGOVINE

HERCEGOVAČKO-NERETVANSKA ŽUPANIJA-KANTON

Ministarstvo zdravstva, rada i socijalne skrbi

 NACRT

ZAKON

O SOCIJALNOJ SKRBI

 Mostar, srpanj 2022. godine

Na temelju članka 39. točka f) Ustava Hercegovačko-neretvanske županije-kantona (“Narodne novine HNŽ”, broj: 2/98, 3/98, 4/00, 7/04 i 6/21), Skupština Hercegovačko-neretvanske županija-kantona je na sjednici održanoj dana \_\_\_.\_\_\_.2022. godine, donijela

ZAKON

**O SOCIJALNOJ SKRBI**

 **POGLAVLJE I. - TEMELJNE ODREDBE**

**Članak 1.**

 (Predmet)

Ovim Zakonom uređuju se djelatnost socijalne skrbi, načela socijalne skrbi, korisnici socijalnih usluga, socijalne usluge i prava iz socijalne skrbi, iznosi novčanih i drugih davanja kao i uvjeti i postupak ostvarivanja prava iz socijalne skrbi, osnivanje i rad ustanova socijalne skrbi, financiranje prava iz socijalne skrbi, nadzor nad primjenom zakona, prekršajne odredbe i druga pitanja značajna za djelatnost socijalne skrbi i ostvarivanje prava u Hercegovačko-neretvanskoj županiji-kantonu (u daljnjem tekstu: Županija).

**Članak 2.**

 (Primjena Federalnog zakona)

Na pitanja iz oblasti socijalne skrbi koja nisu uređena ovim zakonom primjenjuju se odgovarajući federalni propisi iz oblasti socijalne skrbi i socijalnih usluga.

**Članak 3.**

 (Rodno značenje)

Izrazi koji se koriste u ovom Zakonu, a koji imaju rodno značenje, bez obzira jesu li korišteni u muškom ili ženskom rodu, obuhvaćaju na jednak način muški i ženski rod.

**Članak 4.**

(Bračna zajednica)

Odredbe ovoga Zakona koje se odnose na bračnu zajednicu primjenjuju se i na izvanbračnu zajednicu.

**Članak 5.**

 (Ostvarivanje prava)

(1) Prava utvrđena ovim Zakonom mogu ostvariti osobe koje su državljani BiH i imaju prebivalište u Županiji.

(2) Prava iz ovoga Zakona su osobna i ne mogu se prenositi na druge osobe niti nasljeđivati.

(3) Novčana naknada koja se ostvaruje temeljem ovoga Zakona ne može biti predmet osiguranja kod kreditnog zaduženja ili prinudne ovrhe.

(4) Prava utvrđena ovim Zakonom ne može ostvariti osoba koja isto pravo koristi po drugim propisima.

(5) Strani državljani i osobe bez državljanstva s boravištem u Županiji mogu ostvariti prava pod uvjetima propisanim posebnim propisima i ovim Zakonom.

POGLAVLJE II. - SOCIJALNA SKRB

Članak 6.

(Djelatnost socijalne skrbi)

(1) Socijalna skrb je organizirana djelatnost Federacije Bosne i Hercegovine od javnog interesa za Županiju čiji je cilj pružanje pomoći socijalno ugroženim osobama, kao i osobama u nepovoljnim osobnim ili obiteljskim okolnostima, koja uključuje prevenciju, promicanje promjena, pomoć u zadovoljavanju osnovnih životnih potreba, podršku pojedincu, obitelji i socijalno ugroženim skupinama, u svrhu unapređenja kvalitete života i osnaživanja korisnika za samostalno zadovoljavanje osnovnih životnih potreba, te njihovog aktivnog uključivanja u društvo.

(2) Svatko je dužan brinuti se za zadovoljavanje svojih životnih potreba i životnih potreba osoba koje je po zakonu ili po drugoj pravnoj osnovi dužan uzdržavati.

(3) Svatko je svojim radom, prihodom i imovinom dužan pridonositi spriječavanju, otklanjanju ili ublažavanju vlastite socijalne ugroženosti, kao i socijalne ugroženosti članova svoje obitelji, posebice djece i drugih članova obitelji koji se ne mogu skrbiti o sebi.

**Članak 7.**

(Obavljanje djelatnosti socijalne skrbi)

(1) Djelatnost socijalne skrbi obavljaju centri za socijalni rad/službe socijalne skrbi, ustanove socijalne skrbi, udruge, vjerske zajednice, druge pravne osobe i fizičke osobe koje obavljaju djelatnost socijalne skrbi, pod uvjetima i na način propisan ovim Zakonom, posebnim zakonima i provedbenim propisima.

(2) Djelatnost ustanova socijalne skrbi obavlja se kao javna služba, ako ovim Zakonom nije drugačije određeno.

**Članak 8.**

(Mogućnost osobnog uzdržavanja)

(1) Smatra se da u smislu ovoga Zakona osoba može sama sebe izdržavati, ako podmirenje osnovnih životnih potreba može ostvariti od osobnih primanja, sredstvima od prodaje imovine ili davanjem u zakup imovine koja ne služi njoj niti članovima njezine obitelji za podmirenje osnovnih životnih potreba.

(2) Iznimno od stavka (1) ovoga članka, imovina djeteta može se izuzeti od opterećenja ili otuđenja o čemu odlučuje centar za socijalni rad.

**Članak 9.**

 (Značenje pojedinih izraza)

Pojedini izrazi, u smislu ovoga Zakona, imaju sljedeće značenje:

1. **Dijete** je osoba do navršenih 18 godina života;
2. **Individualni plan zaštite korisnika** (u daljnjem tekst: individualni plan)je dokument koji izrađuju stručni radnici u ustanovama socijalne skrbi u suradnji s korisnikom, članovima njegove obitelji, skrbnikom ili zastupnikom, a koji sadrži planirane ciljeve, aktivnosti, indikatore, rokove i nositelje izvršenja aktivnosti kojima se ostvaruje zaštita u najboljem interesu korisnika, te način praćenja i preispitivanja individualnog plana;
3. **Tijela skrbništva**su centri za socijalni rad, odnosno općinske službe kojima je povjereno obavaljanje poslova skrbništva u onim općinama u kojima nisu osnovani centri za socijalni rad;
4. **Međusektorska suradnja** podrazumijeva suradnju ovlaštenih pružatelja socijalnih usluga s obrazovnim i zdravstvenim ustanovama, pravosudnim i drugim državnim, županijskim-kantonalnim i općinskim tijelima, udrugama i drugim fizičkim i pravnim osobama;
5. **Osnovne životne potrebe** su prehrana, smještaj, odjeća i druge stvari za osobne potrebe, njegu, kućne potrepštine, grijanje i zdravstvene potrebe, a obuhvaćaju i sudjelovanje u životu zajednice. Kod djece i mlađih punoljetnih osoba temeljne životne potrebe obuhvaćaju i potrebe koje prvenstveno proizilaze iz njihovog razvoja i odrastanja te odgoja i obrazovanja. Kod djece i odraslih s invaliditetom osim temeljnih životnih potreba postoje i dodatne potrebe koje proizilaze iz njihovog tjelesnog, duševnog ili osjetilnog invaliditeta, odnosno višestrukog invaliditeta radi njihovog aktivnog uključivanja u svakodnevni život zajednice na ravnopravnim osnovama s drugima;
6. **Kućanstvo** jeobiteljska ili druga zajednica osoba koje zajedno žive i podmiruju troškove života bez obzira na srodstvo;
7. **Samohrani roditelj** *je roditelj koji sam skrbi za svoje dijete i uzdržava ga;*
8. **Jednoroditeljska obitelj je obitelj** *koju čine dijete, odnosno djeca i jedan roditelj;*
9. **Pojedinac** je osoba koja živi sama ili je osoba koja je neovisna od ostalih članova kućanstva;
10. **Izvanbračna zajednica** je životna zajednica neudane žene i neoženjenog muškarca, koja ispunjava uvjete propisane posebnim zakonom kojim se uređuju obiteljski odnosi;
11. **Osoba s invaliditetom** je osoba koja ima dugotrajna tjelesna, mentalna, intelektualna ili osjetilna oštećenja, koja u međudjelovanju s različitim preprekama mogu sprječavati njezino puno i učinkovito sudjelovanje u društvu na ravnopravnoj osnovi s osobama bez invaliditeta;
12. **Dijete s teškoćama u razvoju** je dijete koje zbog tjelesnih, senzoričkih, komunikacijskih, govorno-jezičnih ili intelektualnih teškoća treba dodatnu podršku za učenje i razvoj, kako bi ostvarilo najbolji mogući razvojni ishod i socijalnu uključenost:

lj) Obitelj je zajednica koju čine bračni ili izvanbračni drugovi, djeca i drugi srodnici koji zajedno

 žive, privrjeđuju, ostvaruju prihod na drugi način i troše ga zajedno;

1. **Starija osoba**je osoba s navršenih 65 godina života ili više;
2. **Osoba potpuno nesposobna za rad** je osoba starija od 65 godina života, dijete do navršene 15 godine života i osoba čija je nesposobnost za rad utvrđena prema posebnim propisima, ako ovim zakonom nije drugačije određeno;

nj) **Beskućnik**je osoba koja nema gdje stanovati, boravi na javnom ili drugom mjestu koje nije

 namijenjeno za stanovanje i nema sredstava kojima bi mogla podmiriti potrebu stanovanja;

1. **Imovinsko stanje** čine prihod i imovina pojedinca ili članova kućanstva;
2. **Prihodom** se smatraju sva novčana sredstva ostvarena po osnovu rada, mirovine, primitka od imovine ili na neki drugi način (primjerice primitak od udjela u kapitalu, kamate od štednje i sl.) ostvarena u tuzemstvu i u inozemstvu sukladno propisima o oporezivanju dohotka, a umanjeni za iznos uplaćenog poreza i primanja po osnovu gospodarske, obrtničke, uslužne i druge djelatnosti, dopunske djelatnosti, po propisima o braniteljsko-invalidskoj skrbi, zaštiti civilnih žrtava rata i zaštiti osoba s invaliditetom;
3. **Imovinom** se smatraju pokretnine, nekretnine, imovinska prava, iznos gotovine u domaćoj i stranoj valuti, štednja odnosno novčana sredstva na osobnim računima ili štednim knjižicama, vrijedonosni papiri, dionice, poslovni udjeli, stambena štednja, životno osiguranje i ostala imovina u tuzemstvu i u inozemstvu;
4. **Pružatelj socijalnih usluga** je pravna osoba koja je prema ovom Zakonu ispunjava uvjete za pružanje socijalnih usluga;
5. **Primatelj usluge** je korisnik prava na socijalnu uslugu utvrđenu ovim Zakonom;
6. Socijalne usluge su mjere, aktivnosti i programi usmjereni na pružanje podrške pojedincima, obiteljima i skupinama u prepoznavanju, preveniranju i prevazilaženju problema i poteškoća, poboljšanju kvaliteta njihovog života i postizanju socijalne uključenosti;
7. **Stanjem socijalne potrebe** smatra se trajno ili privremeno stanje, uzrokovano nepovoljnim osobnim, ekonomskim, socijalnim i drugim okolnostima u kojima je pojedincu ili obitelji neophodno pružiti podršku u cilju svladavanja socijalnih i životnih teškoća i stvaranja uvjeta za zadovoljavanje osnovnih životnih potreba, ukoliko se te potrebe ne mogu na drugi način zadovoljiti, a na temelju načela humanizma, solidarnosti, uzajamnosti i poštivanja ljudskog dostojanstva;
8. **Kriznasituacija**je ozbiljan incident koji utječe na sigurnost ljudi i okoline;

 ž) **Ustanova je pravna osoba**čije je osnivanje i rad propisan ovim Zakonom i Zakonom o

 ustanovama.

 **Članak 10.**

(Primjena Zakona o upravnom postupku)

U postupku ostvarivanja socijalnih usluga i prava po ovom zakonu primjenjuju se odgovarajuće odredbe Zakona o upravnom postupku, ako ovim zakonom nije drugačije utvrđeno.

**POGLAVLJE III. - NAČELA SOCIJALNE SKRBI**

 Članak 11.

(Načelo supsidijarnosti)

Osoba koja ne može osigurati uzdržavanje svojim radom, pravima koja proizlaze iz rada ili osiguranja, primitkom od imovine, iz drugih izvora, od osoba koje su je dužne izdržavati na temelju propisa kojima se uređuju obiteljski odnosi ili na neki drugi način, ostvaruje pravo u sustavu socijalne skrbi pod uvjetima propisanim ovim Zakonom.

Članak 12.

(Načelo socijalne pravičnosti)

Osoba koja ostvaruje prava iz sustava socijalne skrbi ne može korištenjem tih prava postići povoljniji materijalni položaj od osobe koja sredstva za život ostvaruje radom ili po osnovi prava koja proizlaze iz rada.

Članak 13.

(Načelo slobode izbora)

Prava u sustavu socijalne skrbi korisnik ostvaruje po načelu slobodnog izbora i pod uvjetima propisanim ovim Zakonom.

Članak 14.

(Načelo dostupnosti)

Socijalna skrb osigurava se na način koji omogućuje fizičku i ekonomsku dostupnost korisniku.

Članak 15.

(Načelo individualizacije)

Korisnik ostvaruje pravo u sustavu socijalne skrbi skladno individualnim potrebama i uz njegovo aktivno sudjelovanje.

Članak 16.

(Načelo uključenosti korisnika u zajednicu)

Socijalne usluge se, ako je to moguće, korisniku pružaju u njegovom domu ili lokalnoj zajednici, kroz izvan institucijske oblike skrbi, radi poboljšanja kvalitete života i uključenosti u zajednicu.

Članak 17.

(Načelo pravodobnosti)

Socijalna skrb ostvaruje se na način koji osigurava pravodobno uočavanje potreba korisnika i pružanje socijalnih usluga radi sprječavanja nastanka ili razvoja stanja koja ugrožavaju sigurnost i zadovoljavanje životnih potreba i sprječavaju njegovu uključenost u zajednicu.

Članak 18.

(Načelo poštivanja ljudskih prava i integriteta korisnika)

Prava u sustavu socijalne skrbi osiguravaju se korisniku uz poštivanje ljudskih prava, fizičkog i psihičkog integriteta, sigurnosti i uvažavanje etičkih, kulturnih i vjerskih uvjerenja.

Članak 19.

(Načelo zabrane diskriminacije)

Zabranjena je izravna i neizravna diskriminacija korisnika socijalne skrbi sukladno posebnom zakonu.

Članak 20.

(Načelo informiranosti o pravima i uslugama)

(1) Svaka osoba ima pravo na informaciju o pravima i uslugama te pravo na podršku u prevladavanju komunikacijskih teškoća u sustavu socijalne skrbi koje pridonose zadovoljavanju osobnih potreba i poboljšanju kvalitete života u zajednici.

(2) Pravo na informaciju iz stavka (1) ovoga članka može se uskratiti samo ako bi dana informacija drugu osobu stavila u nepovoljan položaj.

Članak 21.

(Načelo sudjelovanja u donošenju odluka)

(1) Korisnik prava u sustavu socijalne skrbi ima pravo sudjelovati u procjeni stanja, potreba i

odlučivanju o korištenju usluga te pravodobno dobiti informacije i podršku za donošenje odluka.

(2) Korisniku prava u sustavu socijalne skrbi ne može se pružati socijalna usluga bez njegovog pristanka, odnosno pristanka njegovog skrbnika ili zakonskog zastupnika, osim u slučajevima propisanim zakonom.

(3) U postupku u kojem se odlučuje o pravima i interesima djeteta, dijete ima pravo sudjelovati i dati mišljenje u postupcima u kojima se odlučuje o njegovim pravima i interesima, sukladno njegovoj dobi i zrelosti.

(4) Osoba lišena poslovne sposobnosti, sukladno svojim mogućnostima, ima pravo sudjelovati i dati mišljenje u postupcima u kojima se odlučuje o njenim pravima i interesima.

Članak 22.

(Načelo tajnosti i zaštite osobnih podataka)

Korisniku prava u sustavu socijalne skrbi mora se osigurati tajnost i zaštita osobnih podataka, sukladno posebnom propisu, ako ovim Zakonom nije drugačije propisano.

Članak 23.

(Načelo poštivanja privatnosti)

(1) Korisnik prava u sustavu socijalne skrbi ima pravo na poštivanje privatnosti prilikom pružanja usluga socijalne skrbi.

(2) Osoba koja pruža uslugu u djelatnosti socijalne skrbi ne smije narušavati privatnost korisnika preko mjere nužne za pružanje usluge ili osiguravanje prava korisniku.

Članak 24.

(Načelo podnošenja pritužbe)

(1) Korisnik prava u sustavu socijalne skrbi koji nije zadovoljan pruženom uslugom ili postupkom osoba koje obavljaju djelatnost socijalne skrbi može podnijeti pritužbu ravnatelju ili drugoj odgovornoj osobi u ustanovi socijalne skrbi, odgovornoj osobi u vjerskoj zajednici, drugoj pravnoj osobi koja pruža socijalnu uslugu, odnosno drugoj fizičkoj osobi koja obavlja poslove socijalne skrbi.

(2) Ravnatelj i druga odgovorna osoba pružatelja usluga iz stavka (1) ovoga članka dužne su bez odgađanja postupiti po pritužbi i pisanim putem obavijestiti korisnika o poduzetim mjerama najkasnije u roku od petnaest dana od dana podnošenja pritužbe.

(3) Ako korisnik nije zadovoljan poduzetim mjerama, može Ministarstvu zdravstva, rada i socijalne skrbi (u daljnjem tekstu: Ministarstvo) podnijeti pritužbu na rad pružatelja usluge. Ako je pritužba osnovana, Ministarstvo će dati upute pružatelju usluga kako treba postupiti i odrediti rok u kojem je pružatelj usluge dužan dostaviti obavijest o poduzetim radnjama.

**POGLAVLJE IV. - KORISNIK SOCIJALNIH USLUGA**

**Članak 25.**

(Korisnik socijalnih usluga)

(1) Korisnik socijalnih usluga, u smislu ovoga Zakona, je državljanin Bosne i Hercegovine s prebivalištem na teritoriju Županije, koji se nalazi u stanju socijalne potrebe, i to:

1. dijete:
2. bez roditeljske skrbi;
3. odgojno zanemareno;
4. odgojno zapušteno;
5. u sukobu sa zakonom;
6. čiji je razvoj ometen obiteljskim prilikama;
7. s teškoćama u razvoju ili invaliditetom;
8. žrtva obiteljskog i drugog nasilja;
9. žrtva trgovine ljudima;
10. žrtva zlouporabe psihoaktivnih sredstava i drugih oblika ovisnosti;
11. s društveno negativnim ponašanjem;
12. bez pratnje;
13. kojem je zbog posebnih okolnosti potreban odgovarajući oblik socijalne skrbi.
14. punoljetna osoba:
15. s invaliditetom;
16. starija osoba;
17. s društveno negativnim ponašanjem;
18. žrtva obiteljskog i drugog nasilja;
19. žrtva trgovine ljudima;
20. ovisna o psihoaktivnim sredstvima i drugim oblicima ovisnosti;
21. samohrani roditelj;
22. beskućnik;
23. osoba i obitelj kojoj je zbog posebnih okolnosti potreban odgovarajući oblik socijalne skrbi.

(2) Strani državljanin i osoba bez državljanstva može ostvariti socijalnu usluge u utvrđenu ovim Zakonom, sukladno važećim propisima u Bosni i Hercegovini, međunarodnim ugovorima i konvencijama.

(3) Propisom jedinice lokalne samouprave može se proširiti krug korisnika socijalnih usluga iz stavka (1) ovoga članka sukladno programu razvoja socijalne skrbi i njihovih specifičnih potreba.

**Članak 26**.

(Dijete korisnik socijalnih usluga)

Djetetom korisnikom socijalnih usluga u smislu članka 25. stavak (1) točka a) ovoga Zakona,

podrazumijeva se:

1. dijete bez roditeljske skrbi koje je bez oba roditelja, nepoznatih roditelja, napušteno od roditelja, dijete roditelja kojima je oduzeto pravo da žive s djetetom, dijete roditelja kojima je oduzeta roditeljska skrb i dijete roditelja spriječenih vršiti roditeljsku dužnost;
2. odgojno zanemareno dijete koje zbog nedovoljnog nadzora i brige roditelja ili skrbnika/usvojitelja, te negativnog utjecaja sredine, narušava opće prihvaćene norme ponašanja;
3. odgojno zapušteno dijete koje svojim ponašanjem narušava opće prihvaćene norme;
4. dijete u sukobu sa zakonom koje svojim ponašanjem narušava opće prihvaćene norme ponašanja i vrši prekršaje i kaznena djela;
5. dijete čiji je razvoj ometen obiteljskim prilikama i čiji roditelji zbog nesređenih obiteljskih odnosa, materijalnih ili drugih razloga nisu u mogućnosti osigurati mu uvjete za pravilan odgoj, fizički, psihički i emocionalni razvoj;
6. dijete s teškoćama u razvoju ili invaliditetom koje zbog tjelesnih, senzoričkih, komunikacijskih, govorno-jezičnih, ili intelektualnih, odnosno višestrukih oštećenja koja u interakciji s raznim preprekama mogu ometati njegovo puno i efikasno sudjelovanje u društvu na ravnopravnoj osnovi s drugima;
7. dijete žrtva obiteljskog i drugog nasilja koje je žrtva tjelesnog, psihičkog ili seksualnog zlostavljanja i kojemu je nanesena fizička, psihička, seksualna ili ekonomska šteta ili patnja kao i prijetnja takvim djelima ili propuštanje činjenja i dužne pažnje koje ozbiljno sputavaju dijete da uživa u svojim pravima i slobodama na principu ravnopravnosti u javnoj ili privatnoj sferi života;
8. dijete žrtva trgovine ljudima koje je vrbovano, oteto, prevezeno, skriveno, nasilno transportirano ili prihvaćeno u svrhu iskorištavanja čak ako nije upotrijebljeno neko od sredstava prijetnje ili upotrebe sile, prinude, prijevare, obmane ili drugog sličnog sredstva bez obzira da li je dijete dalo svoj dobrovoljni pristanak za iskorištavanje ili ne;
9. dijete žrtva zlouporabe psihoaktivnih sredstava (alkohol, droga i slično) i drugih oblika ovisnosti (internet, kocka i slično) koje zbog ovisnosti, negativnih socijalnih utjecaja i emocionalnih poremećaja narušava i ugrožava svoje zdravlje i život;
10. dijete s društveno negativnim ponašanjem koje se odaje besposličarenju, skitnji, prosjačenju i drugim oblicima društveno negativnog ponašanja;
11. dijete bez pratnje koje je stranac, a koje se prije ulaska u Bosnu i Hercegovinu nalazi bez pratnje roditelja, skrbnika ili opunomoćenika ili ono dijete koje ostane bez pratnje roditelja odnosno skrbnika nakon ulaska na teritorij Županije te dijete bez pratnje koje se zatekne izvan svog prebivališta bez nadzora roditelja ili skrbnika;
12. dijete kojemu je uslijed posebnih okolnosti potreban odgovarajući oblik socijalne skrbi koje se nađe u stanju potrebe zbog siromaštva, elementarne nepogode, izbjeglištva, ratnog stanja, pretrpljene prisilne migracije, repatrijacije, smrti jednog ili više članova obitelji, povratka s liječenja, otpuštanja iz ustanove ili drugih rizika i nepredvidivih okolnosti.

**Članak 27.**

(Punoljetne osoba korisnici socijalnih usluga)

Pod punoljetnom osobom kao korisnikom socijalnih usluga u smislu članka 25. stavak (1) točka b) zakona podrazumijeva se:

a) osoba s invaliditetom koja ima dugotrajna tjelesna, mentalna, intelektuala ili osjetilna oštećenja,

 odnosno višestrukim oštećenjima koja u interakciji s raznim preprekama mogu ometati

 njezino puno i efikasno uključivanje u društvo na ravnopravnom osnovu s osobama bez

 invaliditeta;

b) starija osoba iznad 65 godina života koja zbog trajnih promjena u psiho-socijalnom ili

 zdravstvenom stanju ne može zadovoljiti svoje temeljne životne potrebe i koja nema članova

 obitelji niti srodnike koji su je po zakonu obvezni izdržavati, ili, ukoliko ih ima, te osobe nisu u

 mogućnosti skrbiti i izvršavati obvezu izdržavanja;

1. osoba s društveno negativnim ponašanjem koja se odaje besposličarenju, skitnji,

prosjačenju, prostituciji i drugim oblicima društveno negativnog ponašanja;

d) žrtva obiteljskog i drugog nasilja koja je fizički, psihički ili seksualno zlostavljana i kojoj

 je nanesena fizička, psihička, seksualna ili ekonomska šteta ili patnja kao i prijetnja takvim

 djelima ili propuštanje činjenja i dužne pažnje što osobu ozbiljno sputava da uživa u svojim

 pravima i slobodama;

e) žrtva trgovine ljudima koja je oteta, prevezena, skrivena, nasilno transportirana ili

 prihvaćena putem prijetnje ili uporabom sile, ili je obmanjivanjem ili drugim oblicima prinude ili

 prijevare navedena na pristanak vlastitog iskorištavanja čime je dovedena u stanje potrebe;

f) ovisnik o psihoaktivnim sredstvima i drugim oblicima ovisnosti koji je došao u stanje

 socijalne potrebe zbog uporabe psihoaktivnih supstanci, negativnih socijalnih utjecaja i

 emocionalnih poremećaja te time narušava i ugrožava svoje zdravlje i život zbog čega ima

 probleme u društvenim i obiteljskim odnosima i osiguranju egzistencije;

g) samohrani roditelj koji nije u braku i ne živi ­u izvanbračnoj zajednici, a sam izdržava i

 skrbi o djetetu, te koji nema sredstva za uzdržavanje ili mu je, uslijed neriješenog stambenog

 pitanja ili poremećenih obiteljskih odnosa, potrebna privremena usluga socijalne skrbi;

h) beskućnik koji nema mjesto stanovanja niti sredstava kojima bi mogla osigurati

 stanovanje, te je privremeno smješten u prihvatilištu ili boravi na javnim ili drugim mjestima

 koja nisu namjenjena za stanovanje;

 i) pojedinac i obitelji kojima je uslijed posebnih okolnosti potreban odgovarajući oblik socijalne

 skrbi zbog siromaštva, elementarne nepogode, izbjeglištva, ratnog stanja, pretrpljene prisilne

 migracije, repatrijacije, smrti jednog ili više članova obitelji, povratka s liječenja, otpuštanja

 iz ustanove, napuštanja sustava javne skrbi, prestanka udomiteljstva ili drugih nepredvidivih

 okolnosti zbog kojih se pojedinac ili obitelj nađu u stanju socijalne potrebe.

**POGLAVLJE V. - SOCIJALNE USLUGE**

**Članak 28.**

(Organiziranje i pružanje socijalnih usluga)

1. Socijalne usluge se organiziraju kao usluge za djecu, obitelj i pojedinca, uz uvažavanje socijalnih veza i okruženja korisnika i obitelji.
2. Ovisno od potreba korisnika, socijalne usluge mogu se pružati istovremeno i kombinirano s uslugama koje pružaju obrazovne, zdravstvene i druge ustanove (međusektorske usluge).
3. Socijalne usluge uključuju i socijalnu akciju kao aktivnost usmjerenu na unaprijeđenje prava korisnika i povezivanje svih pružatelja socijalnih usluga u lokalnoj zajednici u cilju podizanja kvalitete života socijalno osjetljivih grupa.
4. Socijalne usluge se pružaju prema hitnosti intervencije, stanju socijalne potrebe, prioritetu usluga i individualnom planu zaštite korisnika.

**Članak 29.**

(Socijalne usluge)

 Usluge socijalne skrbi su :

1. Prva socijalna usluga;
2. Usluga podrške u zajednici;
3. Usluga institucionalne skrbi;
4. Usluga podrške, savjetovanja i obiteljske medijacije.

**Članak 30.**

(Prva socijalna usluga)

1. Prva socijalna usluga obuhvaća informiranje korisnika o socijalnim uslugama i pružateljima usluga, pomoć korisniku pri utvrđivanju njegovih potreba, početnu procjenu mogućnosti korisnika, te podršku i pomoć pri izboru prava u sustavu socijalne skrbi.
2. Uslugu iz stavka (1) ovoga članka pružaju stručni radnici centra za socijalni rad.

**Članak 31.**

(Usluga podrške u zajednici)

1. Usluga podrške u zajednici je usluga koja podržava boravak korisnika u obitelji ili u njegovom neposrednom okruženju, a sukladno individualnom planu zaštite korisnika.
2. Usluge podrške u zajednici su:

a) dnevni boravak;

b) pomoć u kući;

c) stanovanje u zajednici uz podršku.

**Članak 32.**

(Dnevni boravak)

1. Dnevni boravak je socijalna usluga namijenjena korisniku kojem je potrebna pomoć, nadzor ili organizirani oblik boravka samo za određeni broj sati dnevno.
2. Dnevni boravak obuhvaća cjelodnevni, poludnevni i povremeni boravak pet dana u tjednu u kom vremenu se osigurava zadovoljavanje životnih potreba korisnika pružanjem usluga prehrane, održavanja higijene, skrbi o zdravlju, čuvanja, odgoja, njege, radnih aktivnosti, psihosocijalne rehabilitacije, organiziranja slobodnog vremena, organiziranja prijevoza sukladno utvrđenim potrebama i odabira korisnika.

(3) Cjelodnevnim boravkom smatra se boravak od najmanje 8 do najviše 12 sati dnevno u sklopu kojega

 se osigurava pružanje usluga iz stavka (2) ovoga članka.

(4) Poludnevnim boravkom smatra se boravak u trajanju od 4 do 8 sati dnevno, u kojem vremenu se

 osigurava pružanje usluga iz stavka (2) ovoga članka.

(5) Povremeni boravak je boravak u trajanju do najviše 12 sati tjedno, prema utvrđenoj potrebi

 individualnog plana zaštite korisnika.

**Članak 33.**

(Usluga dnevnog boravka u odnosu na kategoriju korisnika)

U odnosu na kategoriju korisnika usluga dnevnog boravka može biti za:

 a) dijete s teškoćama u razvoju ili invaliditetom;

b) dijete u sukobu sa zakonom;

c) stariju i nemoćnu osobu i osobu s invaliditetom.

**Članak 34.**

(Korisnik usluge dnevnog boravka)

Korisnik usluge dnevnog boravka je osoba iz točke d) i f) članka 26. i iz točke a) i b) članka 27. ovoga Zakona.

**Članak 35.**

(Pružatelj usluge dnevnog boravka)

Uslugu dnevnog boravka može pružiti centar za dnevni boravak, pružatelj usluge institucionalne skrbi, udruga, fondacija, vjerska zajednica, te druga pravna osoba koja ispunjava uvjete propisane ovim Zakonom.

**Članak 36.**

(Pomoć u kući)

1. Pomoć u kući predstavlja stručnu i drugu podršku osobi koja ima osigurane stambene i druge životne uvjete u okruženju gdje živi, a zbog starosti, invaliditeta ili kronične bolesti ne može skrbiti o sebi, niti joj članovi obitelji mogu ili nisu u mogućnosti pružiti potrebnu podršku, s ciljem zadovoljenja osnovnih životnih potreba i unaprjeđenja kvalitete života.
2. Pomoć u kući podrazumijeva:

a) stručnu podršku kojom se osigurava stručna obrada u kući sukladno individualnom planu zaštite korisnika, a primarno podrazumijeva savjetodavno-terapijski odnosno socijalno-edukativni rad,

b) organiziranje prehrane (nabavka i dostava gotovih obroka u kuću, odnosno nabavka živežnih namirnica, pomoć u pripremanju obroka, pranje posuđa i dr.),

c) obavljanje kućnih poslova (pospremanje stana, donošenje vode, ogrijeva i slično, organiziranje pranja i peglanja rublja, nabavka lijekova i drugih potrepština),

d) održavanje osobne higijene (pomoć u odijevanju, u kupanju i obavljanju drugih higijenskih potreba),

e) obavljanje poslova u zajednici (plaćanje računa, kupovina i drugo),

 f) obavljanje drugih svakodnevnih poslova.

**Članak 37.**

(Korisnik usluge pomoć u kući)

Korisnik usluge pomoć u kući je dijete s teškoćama u razvoju ili invaliditetom, osoba s invaliditetom, starija i nemoćna osoba kao i druga osoba u stanju socijalne potrebe kojoj je zbog promjena u zdravstvenom stanju ili drugih životnih prilika neophodna pomoć u kući.

**Članak 38.**

(Pružatelj usluge pomoć u kući)

Uslugu pomoć u kući može pružati centar za pomoć u kući, centar za dnevni boravak, pružatelj usluge institucionalne skrbi, udruge, fondacija, vjerska zajednica i druga fizička i pravna osoba koja ispunjava uvjete za obavljanje pomoći u kući propisane ovim Zakonom.

**Članak 39.**

(Stanovanje u zajednici uz podršku)

1. Stanovanje u zajednici uz podršku je poseban oblik smještaja i usluge podrške s najviše do pet osoba koje borave zajedno u jednoj stambenoj jedinici, tijekom 24 sata, uz organiziranu svakodnevnu ili povremenu stručnu podršku, pomoć i nadzor u svrhu zadovoljavanja osnovnih životnih potreba, te socijalnih, radnih, kulturnih, rekreacijskih i drugih životnih potreba.
2. Organiziranim stanovanjem se smatra i stanovanje u zajednici stambenih jedinica koje se nalaze na istoj lokaciji.
3. Stručna podrška iz stavka (1) ovog članka se može pružati korisniku u stanu i tijekom njegovih aktivnosti van stana.

 **Članak 40.**

 (Intenzitet podrške)

(1) Usluga stanovanje u zajednici uz podršku prema intezitetu podrške može biti uz:

1. sveobuhvatnu podršku,
2. svakodnevnu intenzivnu podršku i
3. svakodnevnu kratkotrajnu podršku.

(2) Sveobuhvatna podrška podrazumjeva svakodnevnu podršku tijekom 24 sata.

(3) Svakodnevna intenzivna podrška podrazumjeva intenzivnu podršku koja se pruža od 8 do 16 sati i ne uključuje noćnu podršku.

(4) Svakodnevna kratkotrajna podrška podrazumjeva kontinuiranu podršku u određenim aktivnostima, bilo da se radi o nekoliko sati dnevno ili tjedno.

**Članak 41.**

(Korisnik usluge stanovanje u zajednici uz podršku)

Korisnik usluge stanovanje u zajednici uz podršku može biti osoba s invaliditetom, starija i nemoćna osoba, žrtva obiteljskog i drugog nasilja, žrtva trgovine ljudima, osoba ovisna o psihoaktivnim sredstvima i drugim oblicima ovisnosti.

**Članak 42.**

(Pružatelj usluge stanovanje u zajednici uz podršku)

Uslugu stanovanje u zajednici uz podršku može pružati centar za pomoć u kući, centar za dnevni boravak, pružatelj usluge institucionalne skrbi, udruga, fondacija, vjerska zajednica i druga pravna osoba koja ispunjava uvjete za obavljanje usluge stanovanja u zajednici uz podršku propisane ovim Zakonu.

**Članak 43**.

 (Usluga institucionalne skrbi)

* 1. Institucionalna skrb je socijalna usluga koja podrazumjeva smještaj i obradu korisnika u ustanovu

socijalne skrbi ili drugi organizirani oblik stanovanja.

* 1. U ovisnosti od potreba korisnika, usluga institucionalne skrbi obuhvaća:
1. osiguranje boravka, organiziranje prehrane i osobne higijene, tehničkih uvjeta i prijevoza,
2. stručne usluge socijalnog rada, psihosocijalne rehabilitacije, organiziranja radnih aktivnosti i radno-okupacionih terapija,
3. odgojno obrazovne aktivnosti i pripremu za samostalan život djece,
4. zdravstvenu zaštitu za korisnike sukladno propisima iz oblasti zdravstvene zaštite.

(3) Individualnim planom zaštite utvrđuju se vrsta usluge iz stavka (2) ovoga članka koju korisnik, ovisno od utvrđenih potreba, koristi tijekom smještaja u ustanovi institucionalne skrbi.

(4) Prilikom rješavanja o pravu korisnika na uslugu institucionalne skrbi, nadležna tijela moraju u postupku sagledati sve druge mogućnosti podrške, pomoći i zaštite kroz dnevne usluge u zajednici, te uslugu institucionalne skrbi primjeniti kada ne postoje druge mjere kojima se osiguravaju prava korisnika iz ovoga Zakona.

**Članak 44.**

(Usluga institucionalne skrbi djeteta)

* 1. Dijete se smješta u ustanovu institucionalne skrbi privremeno do povrataka u biološku obitelj, smještaja u udomiteljsku obitelj ili posvojenja, odnosno do njegove pripreme za osamostaljivanje sukladno njegovim potrebama i sposobnostima i najboljim interesima djeteta.
	2. Djetetu mlađem od tri godine usluga institucionalne skrbi osigurava se privremeno do smještaja u udomiteljsku obitelj.
	3. Djetetu iz stavka (2) ovoga članka izuzetno se može osigurati usluga institucionalne skrbi, ako za to postoje opravdani razlozi, s tim što na smještaju ne može biti duže od tri mjeseca.

**Članak 45.**

(Usluga institucionalne skrbi u odnosu na kategoriju korisnika)

Usluga institucionalne skrbi u odnosu na kategoriju korisnika može se pružati za:

1. dijete bez roditeljske skrbi i samohranog roditelja s djetetom dobi do godinu dana;
2. dijete s teškoćama u razvoju ili invaliditetom;
3. dijete u sukobu sa zakonom;
4. odraslu osobu s invaliditetom;
5. stariju osobu;
6. žrtvu obiteljskog i drugog nasilja;
7. žrtva trgovine ljudima;
8. osobu ovisnu o psihoaktivnim sredstvima i drugim oblicima ovisnosti.

**Članak 46.**

(Oblik usluge institucionale skrbi u odnosu na potrebu korisnika)

Usluga institucionalne skrbi osigurava se kao:

1. standardna;
2. standardna uz intenzivnu ili dodatnu podršku;
3. žurna;
4. povremena;
5. druga vrsta institucionalne skrbi.

**Članak 47.**

(Pružatelj usluge institucionalne skrbi)

Uslugu institucionalne skrbi može pružati ustanova socijalne skrbi ili drugi organizirani oblik stanovanja koji ispunjava uvjete za obavljanje usluge institucionalne skrbi propisane ovim Zakonom.

 **Članak 48.**

(Usluga podrške, savjetovanja i obiteljske medijacije)

(1) Usluga podrške i savjetovanja pruža se pojedincu kojem je potrebna pomoć pri savladavanju teškoća te stvaranju uvjeta za očuvanje i razvoj stečenih ili preostalih sposobnosti. Usluga podrške i savjetovanja pruža se pojedincu radi prevladavanja teškoća nastalih zbog bolesti, starosti, smrti člana obitelji, invaliditeta, teškoća u razvoju, uključivanja u svakodnevni život nakon boravka u institucionalnoj ustanovi ili kod drugog pružatelja socijalnih usluga.

(2) Usluga podrške, savjetovanja i obiteljske medijacije je usluga koja obuhvaća sve oblike stručne pomoći pri prevladavanju obiteljskih teškoća i teškoća roditelja u odgoju djece, te osposobljavanje obitelji za funkcioniranje u svakodnevnom životu. Usluga podrške i savjetovanja obitelji uključuje podršku obitelji, intenzivnu podršku obitelji u krizi i intenzivan rad s članovima obitelji usmjeren na poboljšanje obiteljskih odnosa.

**Članak 49.**

(Korisnik usluge podrške, savjetovanja i obiteljske medijacije)

Korisnik usluge podrške, savjetovanja i obiteljske medijacije može biti osoba iz članka 25. ovoga Zakona za koju se nakon sveobuhvatne procjene pojedinačnih ili obiteljskih kapaciteta, rizika i potreba, sukladno individualnom planu zaštite korisnika, u vremenski ograničenom roku, a najduže 12 mjeseci, utvrdi potreba za njegovim osnaživanjem ili osnaživanjem obitelji s ciljem osamostaljivanja ili uključivanja u zajdnicu.

**Članak 50.**

(Pružatelj usluge podrške, savjetovanja i obiteljske medijacije)

Uslugu podrške, savjetovanja i obiteljske medijacije može pružati stručni radnik centra za socijalni rad, odnosno općinske službe sukladno ovom zakonom.

**POGLAVLJE VI. - PRAVA IZ SOCIJALNE SKRBI**

**Članak 51.**

(Prava iz socijalne skrbi)

Prava iz socijalne skrbi, u smislu ovog zakona su:

1. novčana i druga materijalna pomoć;
2. smještaj u ustanovu socijalne skrbi;
3. osposobljavanje za život i rad;
4. smještaj u udomiteljsku obitelj;
5. naknada do zaposljenja;
6. naknada troškova pogreba;
7. naknada za redovito studiranje;
8. zdravstveno osiguranje;
9. smještaj u dnevni boravak za djecu s teškoćama u razvoju ili invaliditetom;
10. pomoć u kući.

**Članak 52.**

(Prihod kućanstva)

(1) Ukupan prihod kućanstva čine prihodi koje članovi kućanstva ostvaruju po osnovu:

1. plaće i drugih primanja iz radnog odnosa;
2. starosne, invalidske i obiteljske mirovine;
3. poljoprivredne djelatnosti;
4. primanja po propisima o boračko-invalidskoj skrbi, skrbi civilnih žrtava rata i osoba s invaliditetom;
5. zakupa ili najma imovine;
6. autorskih prava;
7. gospodarskih, uslužnih i drugih djelatnosti;
8. registrirane dopunske djelatnosti;
9. nakade za nezaposlenost;
10. naknade za uzdržavanje (alimentacija);
11. dioničkih, poslovnih udjela i drugih suvlasničkih prava.

(2) Imovinom se smatraju pokretnine, nekretnine, imovinska prava, iznos gotovine u domaćoj i stranoj valuti, štednja odnosno novčana sredstva na osobnim računima ili štednim knjižicama, vrijedonosni papiri, stambena štednja, životno osiguranje i ostala imovina u tuzemstvu i u inozemstvu.

(3) Kod utvrđivanja prihoda kućanstva, glede stavka (1) ovoga članka, u postupku ostvarivanja prava na stalnu novčanu pomoć, ne uzimaju se u obzir prihodi ostvareni na ime novčane naknade, odnosno invalidnine za tjelesno oštećenje, novčane naknade za potporu i njegu od strane druge osobe, ortopedski dodatak, dodatak na djecu, stipendije učenika i studenata i novčana potpora ženi-majci koja nije u radnom odnosu.

 **Članak 53.**

(Obračun ukupnog mjesečnog prihoda)

Ukupan mjesečni prihod po članu zajedničkog kućanstva ostvaren u smislu ovoga Zakona je prihod članova zajedničkog kućanstva ostvaren u razdoblju od tri mjeseca prije podnošenja zahtjeva koji se dijeli s brojem tri i brojem članova kućanstva.

**Odjeljak A. Novčana i druga materijalna pomoć**

**Članak 54.**

(Vrste pomoć)

Novčana i druga materijalna pomoć sastoji se od:

a) stalne novčane pomoći;

b) druge materijalne pomoći.

**Članak 55.**

(Korisnik prava)

(1) Pravo na novčanu i drugu materijalnu pomoć ostvaruje pojedinac i članovi kućanstva pod uvjetima utvrđenim ovim Zakonom i Federalnim zakonom.

(2) Pravo iz stavka (1) ovoga članka ostvaruje se kod nadležnog centra za socijalni rad, odnosno službe nadležne za poslove socijalne skrbi u jedinici lokalne smouprave (u daljnjem tekstu: Centar) na čijem području pojedinac ili član kućanstva ima prebivalište.

**Članak 56.**

(Osnivanje i nadležnost liječničkog povjerenstava)

(1) Nalaz i mišljenje o potpunoj nesposobnosti za samostalni rad i privređivanje iz članka 23. točka 1). Federalnog zakona u prvom i drugom stupnju daje liječničko povjerenstvo koje utemeljuje Ministarstvo, ili liječničko povjerenstvo utemeljeno od druge institucije sa kojom Ministarstvo zaključi ugovor.

(2) Postupak, sastav i način rada povjerenstva iz stavka (1) ovoga članka, te način i postupak ocjenjivanja nesposobnosti za rad, regulirat će se pravilnikom kojeg donosi ministar zdravstva, rada i socijalne skrbi (u daljnjem tekstu: ministar).

**1) Stalna novčana pomoć**

**Članak 57.**

(Osnovica)

Osnovica za utvrđivanje stalne novčane pomoći i drugih materijalnih pomoći je prosječna mjesečna neto plaća ostvarena u prethodnoj godini u Federaciji BiH (u daljem tekstu: prosječna plaća)

**Članak 58.**

(Ostvarivanje prava)

Pravo na stalnu novčanu pomoć ostvaruje pojedinac i član kućanstva ukoliko prihodi zajedničkog kućanstva (u daljem tekstu: kućanstvo) nisu dovoljni za izdržavanje, na način i pod uvjetima utvrđenim ovim Zakonom.

**Članak 59.**

(Prihod dovoljan za izdržavanje)

(1) Smatra se da pojedincu ili članu kućanstva u smislu članka 58. ovoga Zakona, prihodi nisu dovoljni za izdržavanje ako ukupni prihodi iz članka 53. ovoga Zakona pojedinca ili po jednom članu kućanstva mjesečno ne prelaze 15% prosječne plaće.

(2) Za kućanstvo koje ima osobu s teškoćama u razvoju ili invaliditetom, smatra se da prihodi nisu dovoljni za izdržavanje, ako ukupna primanja po članu kućanstva, mjesečno ne prelaze 20% prosječne plaće.

**Članak 60.**

(Iznos stalne novčane pomoći)

(1) Iznos stalne novčane pomoći za pojedinca ili člana kućanstva utvrđuje se odlukom Vlade Hercegovačko-neretvanske županije-kantona (u daljem tekstu: Vlada), a isti ne može biti niži od 10% prosječne plaće.

(2) Ako više članova kućanstva ostvaruje pravo na stalnu novčanu pomoć, iznos stalne novčane pomoći iz stavka (1) ovoga članka uvećava se za 10% od iznosa stalne novčane pomoći za svakog članakućanstva koji ostvaruje pravo na stalnu novčanu pomoć.

**Članak 61.**

(Primjena Obiteljskog zakona Federacije BiH)

(1) Obveza izdržavanja utvrđuje se temeljem Obiteljskog zakona Federacije Bosne i Hercegovine („Službene novine Federacije BiH“, br. 35/05 i 41/05) (u daljnjem tekstu: Obiteljski zakon).

(2) Smatra se da je zakonski obveznik izdržavanja u mogućnosti davati izdržavanje ako prihodi po članu kućanstva njegove obitelji prelaze 30% osnovice iz članka 57. ovoga Zakona.

**Članak 62.**

(Ograničenja za ostvarivanje prava na stalnu novčanu pomoć)

1. Pravo na stalnu novčanu pomoć nema pojedinac niti član kućanstva koji:
2. ne želi prihvatiti niti tražiti izdržavanje od osobe koja ga je dužna izdržavati temeljem Obiteljskog zakona, osim ako nadležni Centar utvrdi da zakonski obveznik izdržavanja nije u mogućnosti davati izdržavanje,
3. je vlasnik ili suvlasnik kuće ili stana koja svojom veličinom prelazi 36 m2 stambenog prostora uvećanog za 10 m2 po svakom članu kućanstva ili zemljišta većeg od 1000 m2 u urbanom području, odnosno 2000 m2 u ruralnom području ili poslovnog prostora ili vrijedne pokretnine

(plovila, umjetnička djela i slično), što u svakom konkretnom slučaju procjenjuje stručni tim Centra,

1. je vlasnik ili suvlasnik poduzeća ili samostalne radnje (obrtnička, uslužna i dr.) ili ima registriranu dopunsku djelatnost,
2. ne želi ostvariti izdržavanje na temelju sklopljenog ugovora o doživotnom izdržavanju, a nije pokrenuo postupak za raskid tog ugovora.

(2) Pravo na stalnu novčanu pomoć ne ostvaruje osoba koja je smještena u ustanovu socijalne skrbi.

(3) Osoba ili članovi njenog kućanstva koji su ostvarili novčana sredstva prodajom imovine ili su darovali imovinu tri (3) godine prije podnošenja zahtjeva za ostvarivanje prava iz ovoga Zakona, neće moći ostvariti pravo za razdoblje u kojem je ostvareni iznos tržišne vrijednosti prodane, odnosno darovane imovine dostatan za financiranje tog prava.

(4) Osobe ili članovi kućanstva koji imaju novčana sredstva na osobnim računima, štednim knjižicama, kao i sredstva po osnovu životnog osiguranja, neće moći ostvariti prava utvrđena ovim Zakonom za razdoblje u kojem je iznos ukupnih novčanih sredstava, dostatan za financiranje tog prava.

**Članak 63.**

(Odobravanje stalne novčane pomoći u naturi)

Stalna novčana pomoć može se odobriti u cijelosti kao pomoć u naturi, kad nadležni Centar utvrdi da se

pomoć u novcu ne koristi ili postoji velika vjerojatnoća da se neće koristiti za podmirenje osnovnih životnih potreba.

**Članak 64.**

(Obveza prijave promjene okolnosti)

(1) Korisnik stalne novčane pomoći dužan je u roku od 15 dana prijaviti nadležnom Centru svaku promjenu koja utječe na ostvarivanje ili na visinu stalne novčane pomoći.

(2) Preispitivanje uvjeta za korištenje prava na stalnu novčanu pomoć vrši se u svibnju tekuće godine, a na temelju prihoda ostvarenih u prethodnoj godini.

(3) Korisnik prava dužan je dostaviti dokaze o visini ostvarenih prihoda, a najkasnije do 01. svibnja tekuće godine.

(4) Temeljem prijave korisnika stalne novčane pomoći i dostavljenih dokaza o visini ostvarenih prihoda iz stavka (1) i (2) ovog članka, ili temeljem podataka prikupljenih po službenoj dužnosti, nadležan Centar donijet će novo rješenje, ako to zahtjevaju promjenjene okolnosti o kojima ovisi ostvarivanje i visina stalne novčane pomoći.

(5) Korisniku stalne novčane pomoći prestaje to pravo ukoliko boravi izvan mjesta prebivališta sa područja Županije dulje od tri mjeseca, računajući od dana odlaska iz mjesta prebivališta, smrću korisnika, smještajem u ustanovu socijalne skrbi, stjecajem nasljedstva ili dara u mjeri u kojoj će prihodi po ovom osnovu biti dovoljni za izdržavanje.

**Članak 65.**

( Povoljniji uvjeti za ostvarivanje prava)

Sukladno propisu jedinice lokalne samouprave pojedinac ili članovi kućanstva mogu ostvarivati pravo na stalnu novčanu pomoć u većim iznosima i pod povoljnijim uvjetima.

**2) Druga materijalna pomoć**

**Članak 66.**

(Vrste materijalnih pomoći)

Druga materijalna pomoć, u smislu ovoga Zakona, je jednokratna, izuzetna i druga novčana pomoć ili materijalno davanje materijalno neosiguranom pojedincu ili članu kućanstva koji se nađe u stanju socijalne potrebe.

##### Članak 67.

(Ostvarivanje jednokratne novčane pomoći)

Jednokratna novčana pomoć može se odobriti pojedincu ili članu kućanstva koji zbog trenutačnih okolnosti (bolest ili smrt člana kućanstva, elementarna nepogoda, povratak s liječenja i dr.), nisu u mogućnosti djelomično ili u cijelosti podmiriti minimum životnih potreba.

**Članak 68.**

(Vrste i iznos jednokratne novčane pomoći)

(1) Jednokratna novčana pomoć odobrava se u novcu ili naturi.

(2) Iznos, način, uvjeti i postupak dodjele jednokratne novčane pomoći utvrđuje se propisom jedince lokalne samouprave.

(3) Jedinica lokalne samouprave može svojim propisom utvrditi i druge oblike pomoći.

**Članak 69.**

(Izuzetna novčana pomoć)

(1) Izuzetna novčana pomoć može se dodijeliti pojedincu ili članu kućanstva ukoliko se ista našla u stanju izuzetne socijalne potrebe (teže bolesti, elementarne nepogode, odlaska na liječenje u inozemstvo, redovitom studentu iz socijalno ugrožene obitelji i socijalno ugroženom članu kućanstva zbog sufinanciranja školarine).

(2) Izuzetna socijalna potreba je potreba koja se ne može zadovoljiti jednokratnom novčanom pomoći.

**Članak 70.**

(Dodjela i iznos izuzetne novčane pomoći)

(1) Odluku o dodjeli i visini izuzetne pomoći donosi Ministarstvo.

(2) Izuzetna novčana pomoć može se dodijeliti istom korisniku samo jedanput u tijeku kalendarske godine i to najviše do iznosa tri prosječne plaće.

(3) Zahtjev za ostvarivanje izuzetne novčane pomoći sa potrebnom dokumentacijom podnosi se nadležnom Centru koji po kompletiranju spisa i izradi socijalne anamneze isti dostavlja Ministarstvu na razmatranje i odlučivanje.

(4) Vlada svojom odlukom može dodijeliti izuzetnu novčanu pomoć u iznosu većem od utvrđenog u stavku (2) ovoga članka, na prijedlog Ministarstva.

 **Odjeljak B. Smještaj u ustanovu socijalne skrbi**

**Članak 71.**

(Smještaj)

(1) Smještaj je socijalna usluga koja može obuhvatiti uslugu stanovanja, prehrane, njege, brige o zdravlju,

socijalnog rada, psihosocijalne rehabilitacije, fizikalne terapije, radne terapije, radnih aktivnosti, aktivnog

provođenja vremena, odgoja i obrazovanja, ovisno o utvrđenim potrebama i izboru korisnika.

(2) Smještaj iz stavka (1) ovoga članka može se priznati kao privremeni ili dugotrajni.

(3) Smještaj se može priznati tijekom svih dana u tjednu ili tijekom pet radnih dana.

(4) Uz usluge iz stavka (1) ovoga članka smještaj može obuhvatiti i pripremu korisnika za povratak u vlastitu obitelj, udomiteljsku obitelj ili za samostalan život, te pripremu djeteta za posvojenje ili smještaj u udomiteljsku obitelj.

(5) Usluge smještaja pružaju ustanove socijalne skrbi i drugi pružatelji socijalnih usluga koji pružaju usluge smještaja po uvjetima propisanim ovim zakonom.

(6) Prijem i otpuštanje korisnika vrši se na način određen općim aktom ustanove socijalne skrbi i drugih pružatelja usluga.

(7) Ustanova i drugi pružatelji usluga dužani su primiti korisnika kojeg uputi Centar.

(8) Izuzetno od stavka (7) ovoga članka, ustanova ili drugi pružatelj usluga može uskratiti prijem upućenog korisnika u slučaju popunjenosti kapaciteta, kao i u slučaju da, s obzirom na svoju djelatnost, nije u mogućnosti pružiti odgovarajuće usluge korisniku.

**Članak 72.**

(Privremeni smještaj u kriznim situacijama)

(1) Privremeni smještaj u kriznim situacijama priznaje se djetetu koje se zatekne bez nadzora roditelja/ skrbnika ili u skitnji i prosjačenju, odrasloj osobi izvan mjesta prebivališta ili boravišta i nije u stanju brinuti se o sebi, beskućniku, trudnici ili roditelju s djetetom do godinu dana života djeteta, djeci i odraslim osobama-žrtvama obiteljskog nasilja i žrtvama trgovanja ljudima, odraslim osobama kojima je ugrožen život i zdravlje usljed bolesti, nemoći, ovisnosti ili socijalne isključenosti.

(2) Privremeni smještaj osoba iz stavka (1) ovoga članka može trajati dok se ne ostvari povratak u vlastitu ili udomiteljsku obitelj ili se smještaj ne osigura na drugi način, a najdulje do šest mjeseci.

(3) Iznimno privremeni smještaj iz stavka (1) ovoga članka može trajati do godinu dana:

 a) trudnici ili roditelju s djetetom do godinu dana života djeteta, koji nema stan, odnosno nema

 osigurano stanovanje ili zbog poremećenih odnosa u obitelji ne može ostati s djetetom u obitelji

 b) djetetu i odrasloj osobi-žrtvama obiteljskog nasilja i žrtvama trgovanja ljudima.

(4) Radi sprječavanja, ublažavanja i otklanjanja uzroka socijalnog isključivanja beskućnika, pružatelj usluga privremenog smještaja, centar za socijalni rad i jedinica lokalne samouprave obvezni su surađivati i zajednički planirati aktivnosti za osiguranje njegovog ponovnog uključivanja u život zajednice.

**Članak 73.**

(Privremeni smještaj)

(1) Djetetu, a posebno djetetu mlađem od sedam godina, Centar može priznati pravo na privremeni smještaj u ustanovu socijalne skrbi ili kod drugog pružatelja usluga u slučaju ako mu se u trenutku nastanka potrebe ne može osigurati smještaj u udomiteljskoj obitelji dok traje potreba, a najdulje do šest mjeseci.

(2) U slučaju potrebe za pružanjem tretmanskih ili zdravstvenih usluga koje nisu dostupne udomitelju, privremeni smještaj djeteta u ustanovu socijalne skrbi ili kod drugog pružatelja usluga može trajati dulje od roka iz stavka (1) ovoga članka, a najdulje godinu dana.

(3) Ako to interesi djeteta zahtijevaju, usluga privremenog smještaja priznaje se djetetu čiji roditelji zbog bolesti, neriješenog stambenog pitanja ili drugih životnih nedaća privremeno nisu u mogućnosti skrbiti se o djetetu.

(4) Privremeni smještaj djeteta iz stavka (3) ovoga članka može trajati najdulje godinu dana.

**Članak 74.**

(Dugotrajni smještaj)

(1) Dugotrajni smještaj priznaje se korisniku kojem je tijekom duljeg vremenskog razdoblja potrebno osigurati intenzivnu skrb i zadovoljavanje drugih životnih potreba

(2) Djetetu bez roditelja, djetetu koje roditelji zanemaruju ili zlorabe svoje roditeljske dužnosti priznaje se dugotrajni smještaj u udomiteljskoj obitelji ili ustanovi socijalne skrbi.

(3) Dugotrajni smještaj priznaje se osobi s invaliditetom, tjelesnim, mentalnim, intelektualnim ili osjetilnim oštećenjem, sukladno dobi, vrsti i stupnju oštećenja kada nije moguće osigurati skrb u obitelji pružanjem odgovarajućeg institucionalnog oblika skrbi.

(4) Dugotrajni smještaj priznaje se funkcionalno ovisno starijoj osobi i teško bolesnoj osobi kojoj je zbog trajnih promjena u zdravstvenom stanju prijeko potrebna stalna pomoć i njega druge osobe.

(5) Dugotrajni smještaj priznaje se osobi nesposobnoj za rad koja se nalazi u posebno teškim životnim prilikama koje se ne mogu otkloniti primjenom drugih prava iz socijalne skrbi ili na drugi način.

(6) Dugotrajni smještaj neće se priznati osobi koja ima sklopljen ugovor o doživotnom izdržavanju, kojoj pomoć i njegu mogu pružiti članovi obitelji ili se pomoć i njega može osigurati na drugi način.

**Odjeljak C. Osposobljavanje za život i rad**

**Članak 75.**

(Ostvarivanje prava na osposobljavanje za život i rad)

 (1) Pravo na osposobljavanje za život i rad osigurava se djeci s teškoćama u razvoju ili invaliditetom prouzrokovanim povredom ili bolešću najkasnije do 15. godine života kroz osnovno školovanje u redovitim ili školama specijalnog tipa koje pružaju i uslugu smještaja.

(2) Pravo iz stavka (1) ovoga članka priznaje se i djeci do navršenih 18 godina života, ukoliko zbog teškoća u razvoju ili invaliditeta nisu bila u stanju završiti osnovno školovanje i osposobljavanje za život i rad u predviđenom roku.

(3) Pravo na osposobljavanje za život i rad ostvaruju djeca s teškoćama u razvoju ili invaliditetom na način i pod uvjetima utvrđenim ovim i Federalnim zakonom.

**Članak 76.**

(Osnivanje i nadležnost stručnog tijela)

(1) Nalaz i mišljenje o procjeni, praćenju i upućivanju djece s teškoćama u razvoju ili invaliditetom u prvom i drugom stupnju donosi stručno tijelo za procjenu, praćenje i upućivanje djece s teškoćama u razvoju ili invaliditetom koje utemeljuje Ministarstvo, odnosno stručno tijelo utemeljeno u ustanovi socijalne skrbi upisanoj u registar ustanova socijalne skrbi, sa kojom Ministarstvo zaključi ugovor.

1. Postupak, sastav i način rada stručnog tijela iz stavka (1) ovoga članka, te kriteriji i smjernice

za procjenu, praćenje i upućivanja djece s teškoćama u razvoju ili invaliditetom regulirat će se posebnim pravilnikom kojeg donosi ministar uz prethodno pribavljenu suglasnost ministra prosvjete, znanosti, kulture i športa (u daljnjem tekstu: ministar prosvjete).

**Članak 77.**

(Troškovi osposobljavanja za život i rad)

(1) Osoba koja se radi osposobljavanja za život i rad upućuje na internatski smještaj ima pravo na troškove smještaja, prehrane i prijevoza.

(2) Troškovi prijevoza utvrđuju se u visini cijene karte na relaciji između mjesta stalnog prebivališta i internata, a isplaćuju se najviše tri puta u tijeku školske godine.

(3) Sudjelovanje djeteta, roditelja ili skrbnika u troškovima osposobljavanja za život i rad utvrđuju se sukladno članku 91. ovoga Zakona.

**Odjeljak D. Smještaj u udomiteljsku obitelj**

**Članak 78.**

 (Udomiteljstvo)

(1) Udomiteljstvo je oblik pružanja socijalnih usluga kojim se djetetu ili odrasloj osobi osigurava smještaj u udomiteljskoj obitelji.

(2) Uvjeti koje mora ispunjavati udomiteljska obitelj, način i prestanak obavljanja udomiteljstva, te druga pitanja povezana s udomiteljstvom, uređena su Zakonom o udomiteljstvu u Federaciji Bosne i Hercegovine (“Službene novine Federacije BiH”, broj: 19/17) (u daljnjem tekstu: Zakon o udomiteljstvu).

 **Članak 79.**

 (Visina naknade)

Vlada će posebnom odlukom utvrditi iznos mjesečne naknade udomitelju i mjesečne naknade za izdržavanje udomljenika sukladno Zakonom o udomiteljstvu.

**Odjeljak E. Pravo na novčanu naknadu za čekanje do zaposlenja**

**Članak 80.**

(Korisnik prava na novčanu naknadu za čekanje do zaposlenja)

(1) Pravo na novčanu naknadu za čekanje do zaposlenja priznaje se djetetu s teškoćama u razvoju, odnosno osobi s invaliditetom kojima je tjelesno, mentalno, intelektualno ili osjetilno oštećenje utvrđeno sukladno članku 76**.** ovoga Zakona, nakon završetka osnovnoškolskog, srednjoškolskog ili visokoškolskog obrazovanja, a najranije s navršenih 15. godina života, ako naknadu za vrijeme nezaposlenosti ne ostvaruje prema drugim propisima, a evidentirana je kao nezaposlena osoba pri nadležnoj službi za zapošljavanje.

(2) Pravo na novčanu naknadu za čekanje do zaposlenja iz stavka (1) ovoga članka ukida se danom zaposlenja korisnika, a pravo se može ponovo priznati ako zaposlenje prestane neovisno volji korisnika i ako ne ostvaruje naknadu za vrijeme nezaposlnosti prema drugim propisima.

**Članak 81.**

(Ostvarivanje prava na novčanu naknadu za čekanje do zaposlenja)

(1) Djetetu odnosno odrasloj osobi osposobljenoj za rad iz članka 80. ovoga Zakona pripada pravo na novčanu naknadu za čekanje do zaposlenja.

(2) Iznos novčane naknade za čekanje do zaposlenja za osobe iz stavka (1) ovoga članka utvrđuje Vlada posebnom odlukom.

**Odjeljak F. Pravo na naknada za troškove pogreba**

**Članak 82.**

(Pravo na naknadu za troškove pogreba)

(1) Pravo na naknadu za pogrebne troškove priznaje se fizičkoj ili pravnoj osobi koja je podmirila troškove pogreba ili izvršila uslugu pogreba za osobu:

a) koja nije imala zakonskog ili ugovornog obveznika uzdržavanja i

b) koja je u trenutku smrti bila korisnik prava na stalnu novčanu pomoć ili prava na uslugu smještaja ili udomiteljstva, za koje troškove smještaja snosilo Ministarstvo, a natemelju rješenja centra.

(2) Pravo na naknadu za pogrebne troškove priznaje se do iznosa koji utvrđuje Vlada posebnom odlukom na prijedlog Ministarstva, a ista ne može biti niža od prosječne plaće.

(3) Osobe iz stavka (1) ovoga članka dužne su podnijeti zahtjev za naknadu troškova pogreba u roku od 60 dana od dana smrti i uz isti priložiti dokaze o troškovima pogreba.

(4) Pravo na naknadu za pogrebne troškove priznaje se do iznosa dostavljenih računa, ali ne više od iznosa iz stavka (2) ovoga članka.

(5) Jedinica lokalne samouprave koja iz svojih sredstava plaća troškove smještaja korisnika u ustanovu socijalne skrbi sukladno ovom Zakonu, snosit će troškove pogreba u iznosu i na način utvrđen propisom jedinice lokalne samouprave.

**Odjeljak G. Pravo na novčanu naknadu za redovito studiranje**

**Članak 83.**

(Pravo na novčanu naknadu za redovito studiranje)

(1) Korisniku prava na uslugu smještaja ili udomiteljstva priznaje se pravo na naknadu za redovito studiranje u statusu redovitog studenta na sveučilišnom ili stručnom studiju sukladno odredbama ovoga Zakona.

(2) Visinu naknadu za redovito studiranje za korisnika iz stavka 1. ovoga članka utvrđuje Vlada posebnom odlukom.

(3) Danom izvršnosti rješenja o priznavanju prava na naknadu iz stavka 1. ovoga članka korisniku prestaje pravo na uslugu smještaja ili udomiteljstva.

(4) Zahtjev za priznavanje prava na naknadu iz stavka 1. ovoga članka može se podnijeti do isteka roka od godine dana od dana prestanka prava na uslugu smještaja ili udomiteljstva.

(5) Korisnik prava na naknadu za redovito studiranje ima pravo na naknadu iz stavka 1. ovoga članka i u slučaju mirovanja obveze studenta za vrijeme služenja vojnog roka, za vrijeme trudnoće i do godinu dana života djeteta, za vrijeme dulje bolesti te u drugim opravdanim slučajevima prekida studija sukladno zakonu kojim se uređuje znanstvena djelatnost i visoko obrazovanje.

(6) Korisnik prava na naknadu za redovito studiranje dužan je dostaviti dokaz o upisanoj godini najkasnije do 31. listopada svake godine dok traje studiranje te izvijestiti Centar o prestanku ili završetku studiranja.

(7) Pravo na naknadu iz stavka 1. ovoga članka priznaje se korisniku za vrijeme redovitog studiranja, najdulje do 26. godine života, neovisno o njegovu imovnom stanju.

**Odjeljak H.** **Pravo na zdravstveno osiguranje**

**Članak 84.**

(Korisnici prava na zdravstvenog osiguranja)

(1) Pravo na zdravstveno osiguranje po ovom Zakonu priznaje se:

 a) korisniku prava na smještaj u ustanovu socijalne skrbi i korisniku stalne novčane pomoći,

 ukoliko ovo pravo ne mogu ostvariti po drugom osnovu,

 b) djeci od rođenja do 15 godina života, trudnicama i osobama nakon navršenih 65 godina života, te

 osobama s teškoćama u razvoju za koje je izvršena procjena preostale sposobnosti, osigurava se

 pravo na zdravstveno osiguranje, ukoliko isto ne mogu ostvariti po drugom osnovu.

(2) O pravu iz stavka (1) ovoga članka odlučuje Centar rješenjem kojim se priznaje pravo iz točke a) stavka (1) ovoga članka ili rješenjem kojim odlučuje o pravu na zdravstveno osiguranje iz točke b) stavka (1) ovoga članka.

(3) Visinu stope doprinosa za zdravstveno osiguranje korisnika prava iz stavka (1) ovoga članka utvrđuje Vlada posebnom odlukom.

(4) Troškove zdravstvenog osiguranja snosi Ministarstvo,

(5) Jedinica lokalne samouprave koja iz svojih sredstava plaća troškove smještaja korisnika u ustanovu socijalne skrbi sukladno ovom Zakonu, snosit će i plaćanje stope doprinosa za zdravstveno osiguranje istog u iznosu utvrđenom posebnom odlukom iz stavka (3) ovoga članka.

**Odjeljak I. Pravo na uslugu dnevnog boravaka za djecu s teškoćama u razvoju ili invaliditetom**

**Članak 85.**

 (Ostvarivanje prava)

Pravo na uslugu dnevnog boravaka ostvaruju djeca s teškoćama u razvoju ili invaliditetom na način, pod

 uvjetima i po postupku utvrđenom propisom jedinice lokalne samouprave.

**Odjeljak J. Pravo na pomoć u kući**

**Članak 86.**

 (Ostvarivanje prava)

Pravo na pomoći u kući ostvaruju korisnici iz članka 25. ovoga Zakona na način, pod uvjetima i po

postupku utvrđenim propisom jedinice loklane samouprave.

 **Članak 87.**

 (Pružatelj usluge)

Pravna i fizička osoba može pružati pomoć u kući korisniku sukladno članku 86. ovoga Zakona, najviše 40 sati tjedno.

 **Članak 88.**

 (Mogućnost proširenja korisnika i prava iz socijalne skrbi)

(1) Propisom jedinice lokalne samouprave, može se proširiti krug korisnika i prava iz socijalne skrbi utvrđenih ovim zakonom, utvrditi veći iznos naknada za prava propisana ovim Zakonom, sukladno programima razvoja socijalne skrbi i specifičnim prilikama u jedinici lokalne samouprave.

(2) Odlukom jedinice lokalne samouprave utvrđuje se prošireni krug korisnika i prava iz socijalne skrbi i način ostvarivanja istih, iznosi većih naknada za utvrđana prava po ovom Zakonu i način osiguranja sredstava za financiranje prava iz stavka (1) ovoga članka.

 **POGLAVLJE VII.**  - **CIJENA USLUGE SMJEŠTAJA I** **SUDJELOVANJE U PLAĆANJU**

**Članak 89.**

(Cijena usluge smještaja u ustanovi)

(1) Cijenu usluge smještaja u županijskoj ustanovi utvrđuje Vlada, na prijedlog Ministarstva.

(2) Cijenu usluge smještaja u ustanovi socijalne skrbi na području Županije utvrđuje osnivač uz predhodno pribavljenu suglasnost Ministarstva.

(3) Ustanova socijalne skrbi obvezna je uz zahtjev za davanje suglasnosti na cijenu usluge iz stavka (2) ovoga članka dostaviti metodologiju izračuna svih troškova koji ulaze u cijenu usluge smještaja.

**Članak 90.**

(Obveza korisnika smještaja i obveznika izdržavanja odrasle osobe)

(1) Korisnik smještaja – odrasla osoba koji se smješta u ustanovu socijalne skrbi na temelju rješenja Centra, dužna je sudjelovati u plaćanju cijene usluge smještaja svojim prihodom i imovinom.

(2) Korisnik iz stavka (1) ovoga članka čiji prihod nije dostatan za utvrđeni iznos sudjelovanja u plaćanju cijene usluge smještaja dužan je prodati imovinu koja ne služi članovima njegovog kućanstva za podmirenje osnovnih stambenih i drugih osnovnih životnih potreba iz točke b) stavak (1) članka 62. ovoga Zakona.

(3) Pri utvrđivanju prihoda kojima korisnik sudjeluje u plaćanju usluge iznos prihoda umanjuje se za iznos koji korisnik plaća za izdržavanje nekog od članova obitelji prema propisima kojima se uređuju obiteljski odnosi, kao i za iznos naknade za osobne potrebe korisnika.

(4) Korisniku smještaja koji ostvaruje stalni mjesečni prihod isplaćuje se 10% od tog prihoda za pokriće njegovih osobnih potreba.

(5) Ako korisnik ne može u cijelosti ili djelomično platiti cijenu usluge na način propisan st. (1) i (2) ovoga članka, cijenu usluge dužni su iz svojih prihoda u cijelosti ili djelomično platiti zakonski obveznici uzdržavanja sukladno odredbama Obiteljskog zakona na temelju nagodbe sklopljene sa Centrom.

(6) Ukoliko korisnik smještaja ne može prodati imovinu iz stavka (2) ovoga članka, ili ukoliko zakonski obveznici izdržavanja sukladno odrebama Obiteljskog zakona odbiju sklopiti nagodbu o plaćanju cijene usluga smještaja sa Centrom, istu će darovati jedinici lokalne samuoprave koja je dužna preuzeti obvezu plaćanja njegovih troškova smještaja.

(7) Ako obveznici izdržavanja ne izvršavaju obveze iz nagodbe iz stavka (5) ovoga članka, Centar će pred nadležnim sudom pokrenuti postupak za naknadu troškova za pružene usluge. Nagodba ima snagu izvršne isprave.

(8) Osoba koja je obveznik izdržavanja korisnika smještaja nije dužna sudjelovati u cijeni usluge smještaja ako je njezin prihod ili prihod po članu kućanstva manji od 40% prosječne plaće.

(9) Ako se troškovi usluge smještaja ne mogu platiti na način propisan st. (1) do (6) ovoga članka, troškovi usluge smještaja plaćaju se iz sredstva Ministarstva, a po prethodno pribavljenoj suglasnosti.

**Članak 91.**

(Obveznici uzdržavanja djeteta)

(1) Roditelji djeteta, odnosno obveznici izdržavanja dužni su plaćati u cijelosti ili sudjelovati u plaćanju cijene smještaja u ustanovu socijalne skrbi, ako je ukupni prihod po članu kućanstva veći od 40% prosječne plaće.

 (2) Dijete koje ima redovit mjesečni prihod dužno je sudjelovati u plaćanju usluge smještaja koju ostvaruje na temelju ovoga Zakona od 50% njegovih prihoda.

(3) Dijete svojom imovinom, izuzev prihoda iz stavka (2) ovog članka, ne sudjeluje u plaćanju usluga smještaja.

(4) Ako se troškovi usluge smještaja ne mogu platiti na način propisan stavkom (1) ovoga članka, troškovi usluge smještaja plaćaju se iz sredstva Ministarstva, a po prethodno pribavljenoj suglasnosti.

**Članak 92.**

(Način plaćanja)

(1) Druga pravna ili fizička osoba koja je preuzela obvezu plaćanja troškova smještaja za korisnika u ustanovu socijalne skrbi zaključuje sa ustanovom socijalne skrbi ili sa drugim pružateljem usluga ugovor kojim će se regulirati međusobna prava i obveze.

(2) Sudjelovanje korisnika i obveznika izdržavanja u plaćanju cijene usluge i način plaćanja usluga pravilnikom propisuje ministar.

**POGLAVLJE VIII. - POSTUPAK ZA OSTVARIVANJE PRAVA**

**Članak 93.**

(Nadležnost za rješavanje)

(1) O pravima utvrđenim ovim Zakonom u prvom stupnju rješava nadležni Centar.

(2) O žalbi protiv rješenja prvostupanjskog organa, rješava Ministarstvo.

(3) Drugostupanjsko rješenje Ministarstva je konačno i protiv njega se može pokrenuti upravni spor pred nadležnim sudom.

**Članak 94.**

(Pokretanje postupka)

(1) Postupak za priznavanje prava propisanih ovim Zakonom pokreće se na zahtjev stranke ili po službenoj dužnosti.

(2) Postupak za priznavanje prava propisanih ovim Zakonom pokreće se i na zahtjev bračnog druga, punoljetnog djeteta, roditelja ili skrbnika stranke.

(3) Centar može pokrenuti postupak po službenoj dužnosti i na temelju obavijesti članova obitelji, građana, ustanova, udruga, vjerskih zajednica, trgovačkih društava i drugih pravnih osoba te državnih i drugih tijela.

**Članak 95.**

(Pružanje potrebnih podataka)

(1) Korisnik je dužan službenoj osobi dati istinite osobne podatke, podatke o svom prihodu i imovini, podatke o obveznicima izdržavanja, kao i drugim okolnostima o kojima ovisi priznavanje nekog od prava utvrđenih ovim Zakonom i pisanom izjavom omogućiti njihovu dostupnost u postupku za priznavanja prava na novčane naknade i socijalne usluge kao i tijekom korištenja prava.

(2) Za točnost podataka navedenih u zahtjevu za ostvarivanje prava iz ovoga Zakona podnositelj zahtjeva odgovara materijalno i kazneno.

(3) Nadležna tijela, pravosudne i financijske institucije dužne su bez odgađanja, na zahtjev nadležnog tijela koje odlučuje o pravu, dostaviti podatke o prihodima i imovini podnositelja zahjeva i članova njegovog kućanstva i obveznika izdržavanja**.**

**Članak 96.**

(Izrada individualnog plana zaštite)

Temeljem procjene potreba korisnika Centar u suradnji s podnositeljem zahtjeva i članovima obitelji tijekom postupka za priznavanje prava izrađuje individualni plan zaštite korisnika.

**Članak 97.**

(Obustava postupka)

Ako prije pravomoćnosti rješenja o priznavanju prava umre osoba o čijem se pojedinačnom pravu rješava na temelju ovoga Zakona, postupak se obustavlja.

**Članak 98.**

(Rokovi za donošenje rješenja)

(1) Postupak za priznavanje prava je žuran.

(2) Ako nije potrebno provoditi poseban ispitni postupak Centar je dužan donijeti rješenje u roku od 30 dana od podnošenja urednog zahtjeva ili pokretanja postupka po službenoj dužnosti, ako ovim Zakonom nije drugačije propisano.

(3) Ako je potrebno prvoditi posebni ispitni postupak, Centar je dužan donijeti rješenje u roku od 60 dana od podnošenja urednog zahtjeva ili pokretanja postupka po službenoj dužnosti.

**Članak 99.**

(Usmeno rješenje)

(1) U iznimno žurnim slučajevima, kada je potrebno poduzimanje mjera radi otklanjanaja neposredne opasnosti za život i zdravlje ljudi, posebno djece, ili radi osiguravanja javnog reda i sigurnosti Centar može donijeti usmeno rješenje i odrediti izvršenje usmenog rješenja bez odgode.

(2) U slučaju iz stavka (1) ovoga članka Centar je dužan donijeti rješenje u pisanom obliku najkasnije u roku od osam dana od dana donošenja usmenog rješenja.

**Članak 100.**

(Početak priznavanja prava)

(1) Prava koja se, na temelju ovoga Zakona, priznaju u novčanom iznosu pripadaju korisniku od prvog dana narednog mjeseca od podnošenja urednog zahtjeva ili pokretanja postupka po službenoj dužnosti, ako ovim Zakonom nije drukčije određeno.

(2) Iznimno od stavka (1) ovoga člankanaknada za pogrebne troškovepriznaje se s danom izvršnosti rješenja.

(3) Prava na usluge smještaja priznaju se s danom izvršnosti rješenja.

(4) Prava koja se priznaju u novčanom iznosu isplaćuju se mjesečno, osim izuzetne naknade i naknade za pogrebne troškove.

**Članak 101.**

(Obveza prijave promjene)

(1) Centar će po potrebi, a najmanje jedanput godišnje, preispitati postojanje činjenica i okolnosti koje su bile odlučujuće za donošenje rješenja o priznavanju prava iz članka 51. ovoga Zakona, te donijeti novo rješenje ako su se promijenile okolnosti o kojima ovisi ostvarivanje ili opseg priznatog prava.

(2) Korisnik kojem je priznato pravo iz ovoga Zakona dužan je odmah, a najkasnije u roku od 15 dana od dana nastanka promjene prijaviti Centru svaku promjenu koja utječe na korištenje ili opsegprava.

(3) Troškovi postupka za ostvarivanje prava po ovom zakonu padaju na teret organa koji vodi postupak.

**Članak 102.**

(Pomoć pojedincu izvan mjesta prebivališta)

Pojedincu koji se nađe izvan mjesta prebivališta, a koji se nalazi u stanju socijalne potrebe prema ocjeni Centra, osigurat će se jednokratna pomoć u svrhu povrataka u mjesto prebivališta.

**Članak 103.**

(Pomoć pojedincu nepoznatog prebivališta, odnosno boravišta)

Pojedinac za kojeg se ne može utvrditi prebivalište, odnosno boravište, ostvaruje potreban oblik socijalne skrbi kod nadležnog Centra, gdje se osoba zatekne, dok se ne utvrdi njegovo prebivalište, odnosno boravište.

**Članak 104.**

(Obračun i isplata naknada)

(1) Obračun i isplatu naknada po ovom Zakonu vrši nadležni Centar ukoliko za pojedine slučajeve ovim zakonom nije drugačije određeno.

(2) Centar je dužan Ministarstvu pravdati raspodjelu doznačenih mjesečnih sredstava, najkasnije u roku od mjesec dana nakon doznačavanja sredstava.

(3) O izvršenim isplatama vodi se propisana evidencija.

**Članak 105.**

(Povrat neosnovano isplaćenih sredstava)

(1) Pojedinac odnosno kućanstvo kojem su isplaćena primanja na koja nije imao pravo po ovom Zakonu ili mu nije pripadalo u tom iznosu, dužan je vratiti primljeni iznos, odnosno razliku između primljenog i stvarno pripadajućeg iznosa:

 a) ako je temeljem neistinitih i netočnih podataka, mada je znao ili morao znati da su neistiniti, ili na

 drugi protupravan način ostvario primanje ili zaštitu na koju nije imao pravo, ili je ostvario u većem

 opsegu, nego što mu pripada,

 b) ako je primanje ili zaštitu ostvario i nakon promjene koja bi utjecala na gubitak ili visinu prava, a

 nije prijavio nastalu promjenu,

 c) ako je primio novčani iznos veći od iznosa koji je određen rješenjem.

(2) Ako korisnik ne vrati iznos iz stavka (1) ovoga članka u roku koji odredi nadležni Centar, povrat tog iznosa ostvarit će se putem nadležnog suda.

**POGLAVLJE IX. - UTEMELJENJE, UPRAVLJANJE, RAD USTANOVA SOCIJALNE SKRBI I PRUŽATELJA SOCIJALNIH USLUGA**

**Članak 106.**

(Uvjeti za rad i pružanje socijalnih usluga)

(1) Ustanova socijalne skrbi može se utemeljiti, ako su pored općih uvjeta propisanih za utemeljenje ustanova, ispunjeni i sljedeći uvjeti da:

 a) postoji trajna potreba za obavljanje određene djelatnosti socijalne skrbi;

 b) su utvrđeni osnovni zadaci, dugoročni ciljevi, plan i program rada ustanove;

 c) je osiguran odgovarajući prostor i oprema, za uspješan rad ustanove;

 d) su osigurani potrebni stručni i drugi djelatnici;

 e) je utvrđeno financiranje i materijalna sredstva potrebna za rad ustanove;

 f) su ispunjeni i drugi uvjeti utvrđeni zakonom.

(2) Minimalne uvjete za rad i pružanje socijalnih usluga za ustanove socijalne skrbi i druge pružatelje socijalnih usluga pravilnikom propisuje ministar.

(3) Minimalne uvjete za rad i pružanje socijalnih usluga u pogledu zdravstvene zaštite i zdravstvene njege pravilnikom propisuje nadležni ministar.

**Članak 107.**

(Utemeljitelj ustanove socijalne skrbi)

(1) Ustanovu iz oblasti socijalne skrbi može utemeljiti Županija i jedinica lokalne samouprave.

(2) Ustanovu socijalne skrbi od značaja za Županiju utemeljuje Skupština Hercegovačko-neretvanske županije-kantona.

(3) Ustanovu socijalne skrbi može utemeljiti gradsko ili općinsko vijeće.

(4) Ustanovu socijalne skrbi, izuzev Centra, mogu utemeljiti domaće i strane pravne i fizičke osobe, humanitarne organizacije, udruge i vjerske zajednice, pod uvjetima utvrđenim ovim Zakonom i Zakonom o ustanovama.

**Članak 108.**

(Rješenje o ispunjavanju uvjeta)

(1) Ministar imenuje povjerenstvo za utvrđivanje ispunjavanja uvjeta iz članka 106. ovoga Zakona za utemeljenje ustanove socijalne skrbi.

(2) Na temelju izvršenog očevida i nalaza povjerenstva iz stavka (1) ovoga članka ministar donosi rješenje o ispunjavanju uvjeta za utemeljenje i rad ustanove socijalne skrbi.

(3) Udruga, fondacija, vjerska zajednica i druga pravna osoba može, osim obavljanja svoje djelatnosti za koju je upisana u sudski registar ili registar kod drugog nadležnog tijela sukladno posebnom zakonu, pružati socijalne usluge na način i pod uvjetima utvrđenim pravilnikom iz stavka (2) članka 106. ovoga Zakona.

(4) Rješenje o ispunjavanju uvjeta za pružanje socijalnih usluga utvrđenih ovim Zakonom pružateljima usluga iz stavka (3) ovoga članka donosi ministar temeljem nalaza povjerenstva.

(5) Rješenje iz st. (2) i (4) ovoga članka je konačno u upravnom postupku i protiv istog se može pokrenuti upravni spor pred nadležnim sudom.

**Članak 109.**

(Početak obavljanja djelatnosti)

(1) Ustanova može početi obavljati svoju djelatnost tek nakon što je upisana u sudski registar ustanova i nakon što je od Ministarstva pribavila rješenje kojim se utvrđuje da su ispunjeni svi uvjeti utvrđeni člankom 106. ovoga Zakona.

(2) Udruga, fondacija, vjerska zajednica i druga pravna osoba može početi pružati socijalne usluge po izdavanju rješenja kojim se utvrđuje da su ispunjeni uvjeti propisani pravilnikom iz članka 106. stavak (3) ovoga Zakona.

**Članak 110.**

(Upravljanje ustanovom socijalne skrbi)

(1) Ustanovom upravlja upravno vijeće.

(2) Upravno vijeće županijske, odnosno gradske ili općinske ustanove ima pet članova i čine ga:

* 3 člana koje predlaže utemeljitelj
* 1 član stručni djelatnik ustanove
* 1 član kojeg predlaže Ministarstvo

(3) Članove upravnog vijeća županijske ustanove socijalne skrbi imenuje i razrješava Vlada, na prijedlog Ministarstva.

(4) Članove upravnog vijeća gradske, odnosno općinske ustanove imenuje i razrješava utemeljitelj.

(5) Način izbora i opoziva te mandat članova upravnog vijeća ustanove utvrđuje se sukladno Zakonu o ministarskim, vladinim i drugim imenovanjima Federacije Bosne i Hercegovine (“Službene novine Federacije BiH”, br. 12/03, 34/03 i 65/13).

(6) Upravno vijeće ustanove, čiji osnivači su osobe iz članka 107. stavak (4) ovoga Zakona ima pet članova i čine ga:

 - 3 člana koje predlaže utemeljitelj

 - 2 člana stručna djelatnika ustanove

(7) Članove upravnog vijeća iz stavka (6) ovoga članka imenuje i razrješava utemeljitelj.

 **Članak 111.**

(Zapreke za imenovanje za člana upravnog vijeća)

(1) U upravno vijeće ustanove socijalne skrbi ne može biti imenovana osoba:

 a) protiv koje je izrečena mjera obiteljsko-pravne zaštite ili zaštitna mjera zbog obiteljskog nasilja sukladno odredbama Zakona od zaštiti od nasilja u obitelji;

 b) koja je uposlenik institucije ili je član tijela koje vrši bilo koji oblik nadzora nad ustanovom socijalne skrbi;

 c) koja je imenovani ili izabrani zvaničnik na bilo kojoj razini vlasti u Bosni i Hercegovini.

**Članak 112.**

(Naknada za rad članova upravnog vijeća)

(1) Visinu naknade za rad članova upravnih vijeća utvrđuje utemeljitelj ustanove, a isplaćuje se iz sredstava ustanove.

(2) Visinu naknade za rad članova upravnog vijeća županijske ustanove utvrđuje Vlada, na prijedlog Ministarstva, a isplaćuje se iz sredstava županijske ustanove.

**Članak 113.**

(Imenovanje ravnatelja ustanove)

(1) Ravnatelja županijske ustanove socijalne skrbi imenuje upravno vijeće na temelju provedenog javnog natječaja uz prethodno pribavljenu suglasnost Vlade, na prijedlog Ministarstva.

(2) Ravnatelja ustanove socijalne skrbi koju utemeljuje gradsko ili općinsko vijeće imenuje upravno vijeće na temelju provedenog javnog natječaja uz prethodno pribavljenu suglasnost utemeljitelja.

(3) Mandat ravnatelja je 4 (četiri) godine.

(4) Kandidat za ravnatelja županijske ustanove socijalne skrbi dužan je, u postupku prijave za natječaj, uz propisanu natječajnu dokumentaciju, priložiti i razvojni plan i program ustanove za mandatno razdoblje.

(5) Po isteku mandata ravnatelja ustanove socijalne skrbi iz stavka (1) i (2) ovoga članka ista osoba može, na temelju javnog natječaja, ponovo biti imenovna za ravnatelja u istoj ustanovi, a najviše za još jedno mandatno razdoblje na način predviđen ovim Zakonom.

(6) Ravnatelja ustanove socijalne skrbi, čiji je utemeljitelj osoba iz članka 107. stavak (4) ovoga Zakona, imenuje upravno vijeće.

 **Članak 114.**

(Zapreke za imenovanje ravnatelja ustanove)

(1) Zapreke iz članka 111. ovoga Zakona, primjenjuju se i za imenovanje ravnatelja ustanove socijalne skrbi.

**Članak 115.**

(Suglasnost na opći akt ustanove)

(1) Ustanova je dužna svojim aktom utvrditi unutarnju organizaciju i sistematizaciju radnih mjesta u ustanovi, način prijema i otpusta korisnika, kao i normative stručnog kadra u odnosu na broj korisnika i druga pitanja u svezi organiziranja rada sukladno Zakonu o ustanovama i ovom Zakonu.

(2) Suglasnost na Statut i unutarnje ustrojstvo i sistematizaciju radnih mjesta ustanova socijalne skrbi daje utemeljitelj.

(3) Suglasnost na statut i pravilnik o unutarnjem ustrojstvu i sistematizaciji radnih mjesta županijske ustanove daje Vlada, na prijedlog Ministarstva, a na akte o načinu prijema i otpusta korisnika i plaćama zaposlenika županijske ustanove suglasnost daje Ministarstvo.

**Članak 116.**

(Vođenje evidencija)

(1) Ustanova je dužna na propisan način voditi evidenciju o korisnicima i pruženim uslugama, i o tome redovito dostavljati izvješća Ministarstvu.

(2) Ministar donosi naputak o načinu vođenja evidencija iz stavka (1) ovoga članka.

**Članak 117.**

(Registar ustanova)

(1) Ustanova socijalne skrbi upisuje se u registar ustanova socijalne skrbi koje vodi Ministarstvo.

(2) Sadržaj registra iz stavka (1) ovoga članka pravilnikom će propisati ministar.

(3) Ministarstvo vodi evidenciju udruga, fondacija, vjerskih zajednica i drugih pravnih osoba koje pružaju socijalnu skrb iz članka 108. stavak (3).

(4) Na ustanovu socijalne skrbi primjenjuju se odredbe Zakona o ustanovama, ako ovim zakonom nije drukčije propisano.

(5) Kada je utemeljitelj ustanove socijalne skrbi županija, prava i obveze utemeljitelja ima Vlada.

(6) Kada je utemeljitelj ustanove socijalne skrbi druga pravna osoba, prava i obveze utemeljitelja ima njezino nadležno tijelo.

**Članak 118.**

(Utemeljenje ustanove socijalne skrbi)

Ustanova socijalne skrbi utemeljuje se za obavljanje djelatnosti socijalne skrbi propisane ovim Zakonom.

**Članak 119.**

(Razlozi za prestanak obavljanja djelatnosti socijalne skrbi)

(1) Ustanova socijalne skrbi ili pružatelj usluga socijalne skrbi prestaje s radom ako:

1. više ne postoji potreba za obavljanjem djelatnosti;
2. prestanu postojati uvijeti za obavljanje djelatnosti;
3. je ustanovi izrečena mjera zabrane obavljanja djelatnosti zbog ne ispunjuavanja uvijeta sukladno zakonu, a u roku u naloženoj mjeri, nije ispunila uvijete;
4. se pravomoćnom odlukom suda utvrdi ništavnost upisa u sudski registar;
5. je u nemogućnosti ispunjavati zakonom propisane obveze, a aktom o utemeljenju nije utvrđena odgovornost utemeljitelja za te obveze.

(2) U slučajevima iz stavka (1) ovoga članka akt o prestanku rada ustanove socijalne skrbi ili pružatelja socijalnih usluga donosi utemeljitelj uz suglasnost Ministarstva.

(3) Aktom iz stavka (2) utvrđuje se način skrbi, prava korisnika i druga pitanja od značaja za prestanak rada ustanove socijalne skrbi ili pružatelja socijalnih usluga, sukladno ovom Zakonu i aktima ustanove.

**Članak 120.**

(Prestanak rada ustanove)

(1) Odlukom utemeljitelja prestaje s radom ustanova socijalne skrbi iz razloga propisanih Zakonom o ustanovama.

(2) Odlukom iz stavka (1) ovoga članka utvrđuje se način zaštite prava korisnika usluga i druga pitanja od značaja za prestanak rada ustanove, sukladno ovom Zakonu i aktima ustanove.

(3) Odgovorna osoba u ustanovi dužna je obavijestiti inspektora o poduzetim i izvršenim mjerama zaštite prava korisnika usluga iz stavka (2) ovoga članka.

**Članak 121.**

(Ustanove socijalne skrbi)

Ustanove socijalne skrbi su:

a) Centar za socijalni rad,

b) Ustanova za djecu bez roditeljske skrbi,

c) Ustanova za djecu s teškoćama u razvoju ili invaliditetom,

d) Ustanova za starije i nemoćne osobe,

e) Ustanova za socijalno zbrinjavanje i zdravstvenu njegu,

f) Odgojni centar,

g) Dnevni centar za djecu s teškoćama u razvoju ili invaliditetom,

h) Dnevni centar za odrasle osobe s invaliditetom,

i) Dnevni centar za starije i nemoćne osobe,

j) Prihvatilišta za beskućnike.

**a) Centar za socijalni rad**

**Članak 122.**

(Status i početak rada Centra)

(1) Centar je javna ustanova.

(2) Centar utemeljuje nadležno tijelo jedinice lokalne samouprave.

(3) Odlukom nadležnog tijela jedinica lokalne samouprave, Centar se može utemeljiti za područje dvije ili više jedinica lokalne samouprave.

(4) Centar utemeljen za područje dvije ili više jedinica lokalne samouprave može organizirati rad po organizacionim jedinicama u svakoj jedinici lokalne samouprave za koje je utemeljen i osiguran stručni timski rad.

(5) Centar može početi sa radom ako, pored uvjeta propisanih člankom 108. ovoga Zakona, ima u radnom odnosu najmanje jednog socijalnog radnika, jednog pravnika i jednog psihologa.

(6) Za obavljanje specifičnih poslova iz nadležnosti Centra osigurat će se stručni timovi sastavljeni od stručnjaka iz oblasti socijalnog rada, psihologije, socijalne pedagogije/pedagogije, prava, a po potrebi i stručnjaci iz drugih oblasti.

**Članak 123.**

(Javne ovlasti Centra)

Centar na temelju javnih ovlasti:

a) rješava u prvom stupnju o ostvarivanju prava utvrđenih ovim Zakonom i odlukama o proširenim

 pravima u jedinicama lokalne samouprave;

b) rješava u prvom stupnju o ostvarivanju prava iz oblasti: zaštite obitelji s djecom, dječije zaštite;

c) rješava u prvom stupnju o ostvarivanju prava iz oblasti obiteljsko-pravne zaštite, skrbništva i

 usvojenje;

d) rješava u prvom stupnju o ostvarivanju prava iz oblasti zaštite osoba s invaliditetom i zaštite

 civilnih žrtava rata;

e) rješava u prvom stupnju o ostvarivanju prava roditelja njegovatelja;

f) rješava u prvom stupnju o smještaju u udomiteljsku obitelj i obavlja nadzor nad udomiteljskim

obiteljima;

g) radi na provođenju mjera izrečenih maloljetniku u kaznenom i prekršajnom postupku;

h) pruža socijalne usluge u postupku rješavanja o pravima iz oblasti socijalne skrbi;

i) vrši stručni nadzor nad provođenjem rješenja iz oblasti: obitelji s djecom, dječije skrbi, socijalne skrbi i dr.;

j) vodi evidenciju i dokumentaciju o pravima, pruženim uslugama i poduzetim mjerama u okviru svoje djelatnosti i izdaje uvjerenja na temelju evidencija;

k) daje mišljenje i prijedloge u sudskim i drugim postupcima koji se odnose na obiteljsko-pravnu i kazneno-pravnu zaštitu;

l) kao tijelo skrbništva sudjeluje pred sudom i drugim državnim tijelima kada se radi o zaštiti osobnih interesa djeteta, samca i drugog člana obitelji koji se ne može sam skrbiti o svojim pravima i interesima;

m) vrši isplatu novčanih naknada po priznatim pravima utvrđenim ovim Zakonom, drugim pozitivnim zakonskim propisima i općim aktima;

n) obavlja stručni savjetodavni rad;

o) obavlja i druge poslove utvrđene ovim i drugim pozitivnim zakonskim propisima i općim aktima.

**Članak 124.**

(Stručni poslovi)

Osim javnih ovlasti iz članka 123. ovoga Zakona, Centar obavlja i druge stručne poslove:

a) potiče, organizira i provodi aktivnosti s ciljem sprječavanja i prevazilaženja socijalnih i osobnih

 teškoća;

b) obavlja stručno-analitičke poslove;

c) potiče i razvija samopomoć, dobrosusjedsku pomoć, dobrovoljni rad;

d) sudjeluje u preveniranju svih vrsta ovisnosti;

e) predlaže mjere unapređenja socijalne politike;

f) predlaže, potiče i usklađuje druge aktivnosti u području socijalne skrbi na lokalnoj razini;

g) sudjeluje u donošenju socijalnog plana za područje jedinice lokalne samouprave;

h) procjenjuje potrebe korisnika i planira pružanje socijalnih usluga;

i) prati razvoj kvalitete socijalnih usluga, predlaže unapređenje postojećih i uvođenje novih standarda,

j) koordinira i provodi aktivnosti u području spirječavanja i trgovine ljudima, nasilja u obitelji i vršnjačkog nasilja,

k) obavlja i druge poslove utvrđene ovim Zakonom, posebnim propisima i statutom Centra.

**Članak 125.**

(Pitanja koja se uređuju Statutom Centra)

Statutom Centra uređuje se: djelokrug i naziv ustrojbenih jedinica, prava, obveze i odgovornosti tijela upravljanja, obavljanje stručnih, administrativnih, pravnih i njima sličnih poslova i druga pitanja propisana zakonom bitna za rad Centra.

**Članak 126.**

(Međusobna prava i obveze osnivača i Centra)

(1) Odlukom o utemeljenju Centra utvrđuju se međusobna prava, obveze i odgovornosti utemeljitelja i Centra.

(2) Sredstva za obavljanje djelatnosti Centra osigurava utemeljitelj.

**Članak 127.**

(Primjena propisa o ustanovama)

(1) Na utemeljenje Centra, registraciju, djelatnost, prestanak rada i druga pitanja primjenjuju se propisi o ustanovama, ako ovim zakonom nije drukčije utvrđeno.

(2) Centar ima svojstvo pravne osobe.

**b) Ustanova za djecu bez roditeljske skrbi**

**Članak 128.**

(Djelatnost ustanove za djecu bez roditeljske skrbi)

(1) Ustanova za djecu bez roditeljske skrbi pruža usluge cjelodnevne skrbi, odgoja i obrazovanja, zdravstvene skrbi djece bez roditeljske skrbi i djece bez odgovarajuće roditeljske skrbi čiji je razvoj ometen obiteljskim prilikama.

(2) Ustanova prima na smještaj i skrb djecu iz stavka (1) ovog članka do 18 godina, a najduže do završetka srednjoškolskog obrazovanja.

(3) Ustanova je dužna pružiti organiziranu individualnu stručnu pomoć za uspješno savladavanje programa, odgoja i obrazovanja djece.

(4) Ustanova može koristiti usluge dječijih vrtića i drugih ustanova, u cilju socijalizacije djece.

(5) U Ustanovi se može, uz predhodnu suglasnost Ministarstva, kao organizacijska jedinica utemeljiti Centar za majku i dijete.

**c) Ustanova za djecu s teškoćama u razvoju ili invaliditetom**

**Članak 129.**

(Djelatnost ustanove za djecu s teškoćama u razvoju ili invaliditetom)

(1) Ustanova za djecu s teškoćama u razvoju ili invaliditetom pruža smještaj, ishranu, odgoj, zdravstvenu

skrb, dijagnosticiranje, uvježbavanje i osposobljavanje djece s teškoćama u razvoju ili invaliditetom, a prema sklonostima ili sposobnostima.

(2) U ustanovi se može ustrojiti dnevni centar kao posebna organizacijska jedinica.

(3) Dnevni centar iz stavka (2) ovog članka pruža djeci s teškoćama u razvoju ili invaliditetom dnevni smještaj, osposobljavanje kroz radno-okupacijsku terapiju koja će zaokupiti pažnju, rekreacijske i druge aktivnosti sukladno njihovim psihofizičkim sposobnostima.

**d) Ustanova za starije i nemoćne osobe**

**Članak 130.**

(Djelatnost ustanove za starije i nemoćne osobe)

(1) Ustanova za starije i nemoćne osobe pruža starijim i nemoćnim osobama usluge smještaja, ishrane, pomoći i njege, socijalnog rada, zdravstvene skrbi, odmora i rekreacije, kulturno-zabavne, te druge aktivnosti i stručni tretman ovisno o njihovim potrebama.

(2) U Ustanovi iz stavka (1) ovog članka mogu se ustrojiti organizacijske jedinice:

* dnevni centar za starije i nemoćne osobe,
* centar za pomoć u kući,
* prihvatilište za beskućnike.

**e) Ustanova za socijalno zbrinjavanje i zdravstvenu njegu**

 **Članak 131.**

(Djelatnost)

 (1) Ustanova za socijalno zbrinjavanje i zdravstvenu njegu je ustanova koja pruža usluge socijalnog zbrinjavanja i potpore, kao i zdravstvene skrbi smještenim osobama s ciljem njihovog osposobljavanja za samostalan život i rad prema preostalim sposobnostima i sklonostima.

(2) Korisnici usluga iz stavka (1) ovoga članka su odrasle osobe s invaliditetom i to s tjelesnim oštećenjima i trajnim smetnjama u tjelesnom razvoju, sa smetnjama u psihičkom razvoju usmjerenog, težeg i teškog stupnja, te osobe s kombiniranim smetnjama.

(3) Pored korisnika iz stavka (2) ovoga članka, korisnici usluge iz stavka (1) ovoga članka mogi biti i osobe s metntalnim poremećajima kojima je utvrđeno da su u stanju socijalne potrebe sukladno ovom Zakonu.

**f) Odgojni centar**

**Članak 132.**

(Djelatnost Odgojnog centra)

(1) Ustanova Odgojni centar je ustanova u kojoj se izvršava odgojna mjera upućivanja maloljetnika u odgojni centar, u kojoj se vrši dijagnostika i opservacija maloljetnih počinitelja kaznenih djela tijekom sudskog postupka po naredbi suda na način propisan zakonom kojim se regulira izricanje i izvršenje ove odgojne mjere, te osigurava prihvat i privremeni smještaj maloljetnih počinitelja kaznenih djela tijekom pripremnog postupka.

(2) U Odgojnom centru se organizira stručni dijagnostičko-opservacijski tretman maloljetnika sa izraženim poremećajima u ponašanju, s ciljem otkrivanja i procjene uzroka i intenziteta poremećaja koji su doveli do toga i poduzima odgovarajući tretman za suzbijanje takvog ponašanja.

(3) Pored djelatnosti iz st. (1) i (2) ovoga članka, Odgojni centar može bez upisa u sudski registar obavljati gospodarske aktivnosti koje su u funkciji obavljanja temeljne djelatnosti, a radi angažiranja maloljetnika za vrijeme izvršavanja odgojne mjere na korisnim radovima koji odgovaraju njegovim godinama života.

**Članak 133.**

(Ustrojbene jedinice)

U okviru Odgojnog centra se ustrojavaju posebne ustrojbene jedinice, i to:

a) ustrojbena jedinica za izvršavanje odgojne mjere;

b) ustrojbena jedinica za dijagnostiku, opservaciju i prevenciju;

c) prihvatna stanica za smještaj i prihvat djece zatečene u skitnji i prosjačenju.

**Članak 134.**

(Ustrojbena jedinica za izvršavanje odgojne mjere)

(1) U ustrojbenoj jedinici za izvršavanje odgojne mjere obavljaju se poslovi koji se odnose na izvršenje odluke suda kojom je izrečena odgojna mjera upućivanja maloljetnika u odgojni centar, vrši prijem, boravak i smještaj maloljetnika u Odgojni centar, izrađuje pojedinačni program postupanja s maloljetnikom i sukladno tom programu poduzimaju mjere kojima se utječe na ponašanje maloljetnika.

(2) U ustrojbenoj jedinici iz stavka (1) ovoga članka se obavljaju i poslovi vezani za izvršenje odluke suda o privremenom smještaju maloljetnika u Odgojni centar u tijeku pripremnog, odnosno sudskog postupka.

Odluke suda iz st. (1) i (2) ovoga članka izvršavaju se sukladno Zakonu o zaštiti i postupanju s djecom i maloljetnicima u kaznenom postupku („Službene novine Federacije BiH“, broj: 7/14) (u daljnjem tekstu: federalni zakon), drugim propisima kojima je regulirana ova oblast i općim aktima Odgojnog centra.

(3) Odgojni centar je nadležan za izvršenje odgojne mjere upućivanja u odgojni centar koja je izrečena maloljetniku koji je imao prebivalište ili boravište na području Hercegovačko-neretvanske županije-kantona u vrijeme kada je odluka kojom je mjera izrečena postala izvršna.

(4) Prijem maloljetnika u Odgojni centar vrši se na temelju odluke suda i druge neophodne dokumentacije utvrđene općim aktom Odgojnog centra o prijemu, tretmanu i otpustu maloljetnika.

**Članak 135.**

(Ustrojbena jedinica za dijagnostiku, opservaciju i prevenciju)

(1) U ustrojbenoj jedinici za dijagnostiku, opservaciju i prevenciju utvrđuje se i procjenjuje etiologija i intenzitet poremećaja u ponašanju kod maloljetnika, koji su primljeni na dijagnostičku obradu s ciljem određivanja daljnjeg odgovarajućeg tretmana.

(2) Prijem maloljetnika na dijagnostiku i opservaciju u Odgojnom centru se vrši na prijedlog nadležnih tijela.

(3 Stručni tim Odgojnog centra u suradnji s Ministarstvom prosvjete, znanosti, kulture i športa izrađuje godišnji program preventivnih mjera s ciljem suzbijanja vršnjačkog nasilja i maloljetničke delikvencije.

(4) Stručni tim Odgojnog centra provoditi će preventivne mjere iz stavka (3) ovoga članka u obrazovnoj ustanovi na njen zahtjev, a po prethodno pribavljenoj suglasnosti ministra prosvjete.

**Članak 136.**

(Plaćanje troškova smještaja)

Troškovi smještaja maloljetnika u Odgojnom centru u tijeku pripremnog postupka, odnosno sudskog postupka i izvršenja odgojne mjere upućivanja maloljetnika u odgojni centar osiguravaju se sukladno federalnom propisu i drugim pozitivnim propisima koji reguliraju ovu oblast.

**Članak 137.**

(Prihvatna stanica)

(1) U okviru Odgojnog centra ili Doma za djecu bez roditeljske skrbi može se formirati prihvatna stanica, kao posebna ustrojbena jedinica, s ciljem pružanja žurne socijalne skrbi, kratkotrajnog smještaja, prehrane i pružanja zdravstvene skrbi maloljetniku zatečenom u prosjačenju i/ili skitnji bez nadzora roditelja ili drugih odraslih osoba dok se ne ostvari trajnije rješenje (povratak u vlastitu ili udomiteljsku obitelj, ustanovu, nadležni Centar).

(2) Maloljetnika u prihvatnu stanicu može dovesti samo ovlašteni policijski službenik Ministarstva unutarnjih poslova u pratnji stručnog radnika organa skrbništva, kada ga zateknu na mjestu i u vrijeme koje nije primjereno njegovoj starosnoj dobi.

(3) O prijemu maloljetnika u prihvatnu stanicu, ustanova iz stavka (1) ovoga članka će odmah obavijestiti nadležano tijelo skrbništva prema prebivalištu maloljetnika, odnosno boravištu ukoliko se prebivalište ne može utvrditi.

(4) Prijem, boravak i tretman maloljetnika u prihvatnoj stanici iz stavka (1) ovoga članka regulirat će se posebnim aktom Upravnog vijeća.

**g) Dnevni centar za djecu s teškoćama u razvoju ili invaliditetom**

**Članak 138.**

 (Djelatnost)

Dnevni centar za djecu s teškoćama u razvoju ili invaliditetom pruža usluge cjelodnevnog, poludnevnog i povremenog boravka pet dana u tjednu djetetu s teškoćama u razvoju ili invaliditetom, osposobljavanje i radno-okupacijsku terapiju kojom će se zaokupiti pozornost, te rekreacijske i druge aktivnosti sukladno njegovoj psihofizičkoj sposobnosti.

**h) Dnevni centar za odrasle osobe s invaliditetom**

 **Članak 139.**

 (Djelatnost)

Dnevni centar za odrasle osobe s invaliditetom pruža usluge cjelodnevnog, poludnevnog i povremenog boravka pet dana u tjednu osobi s invaliditetom, radno-okupacijsku terapiju koja će zaokupiti pozornost, rekreacijske i druge aktivnosti sukladno njegovoj sposobnosti.

**i) Dnevni centar za starije i nemoćne osobe**

**Članak 140.**

(Djelatnost)

Dnevni centar pruža starijoj i nemoćnoj osobi usluge cjelodnevnog, poludnevnog i povremenog boravka pet dana u tjednu u kom vremenu se osigurava zadovoljavanje životnih potreba korisnika, prehrana, održavanje higijene, skrbi o zdravlju, njege, radnih aktivnosti, psihosocijalne rehabilitacije, organiziranje slobodnog vremena.

**j) Prihvatilišta za beskućnike**

**Članak 141.**

(Djelatnost)

Prihvatilište pruža beskućniku usluge cjelodnevnog privremenog boravka u kriznim situacijama, prehranu, održavanje higijene, psihološku pomoć i savjetovanje do ponovnog uključivanja u svakodnevni život lokalne zajednice.

**POGLAVLJE X. - UDRUGE I ORGANIZACIJE**

**Članak 142.**

(Pojam udruge i organizacije)

Udruge i organizacije (u daljem tekstu: udruge) u smislu ovog zakona smatraju se udruge i organizacije osnovane sukladno posebnim propisima, čije programske aktivnosti su usmjerene na:

a) okupljanje i pružanje pomoći starijim osobama s naglaskom na aktivnosti s ciljem osvješćivanja problema nasilja nad starijim osobama, podizanju kvalitete života starijih osoba s ciljem njihovog zadržavanja u vlastitom domu i aktivnosti protiv diskriminacije na temelju starosti,

b) pružanje potpore djeci i obiteljima u riziku od razdvajanja i kojima je usljed posebnih okolnosti potreban odgovarajući oblik socijalnih usluga,

c) promoviranje udomiteljstva,

d) promoviranje pozitivnih propisa i međunarodnih propisa s ciljem zaštite ljudskih prava, prava djeteta, zaštite od nasilja u obitelji, potpore žrtvama radne eksploatacije i trgovine ljudima i sl.,

e) programe razvoja socijalnog poduzetništva,

f) pružanje potpore osobama s invaliditetom u smislu prevladavanja prepreka u školovanju, rehabilitaciji, zapošljavanju, resocijalizaciji, profesionalnoj edukaciji, zadovoljavanju osnovnih životnih, kulturnih i športskih potreba, rješavanju statusnih pitanja članova, nabavci potrebnih pomagala i sl.

**Članak 143.**

(Način finaciranja)

Sredstva za financiranje rada udruga i organizacija osiguravaju se iz:

a) članarina,

b) donacija,

c) legata,

d) proračuna jedinice lokalne samouprave i

e) drugih izvora sukladno propisima.

**Članak 144.**

(Sufinanciranje iz proračuna Županije)

Iz proračuna Županije, ovisno o financijskoj mogućnosti, udruge i organizacije mogu se financirati i dijelom u visini, na način i u svrhu koju utvrdi Vlada na prijedlog Ministarstva.

**POGLAVLJE XI. - FINANCIRANJE SOCIJALNE SKRBI**

**Članak 145.**

(Financiranje)

Sredstva za financiranje socijalne skrbi, osiguravaju se iz:

a) proračuna Županije;

 b) proračuna jedinice lokalne samouprave;

 c) ulaganja osnivača;

 d) privrednih i uslužnih djelatnosti ustanova;

 e) osobnog učešća korisnika i njegovih srodnika;

 f) subvencija i donacija

 g) drugih izvora sukladno Zakonu i drugim propisima.

**Članak 146.**

(Financiranje iz proračuna Županije)

(1) Iz proračuna Županije osiguravaju se sredstva za financiranje utvrđenih prava sukladno ovom Zakonu, izuzev prava iz čl. 69., 83. st. (6)., 85. st. (5)., 86., 87. i 91. st. (6) ovoga Zakona, a prema iskazanoj potrebi nadležnih Centara i plana razvoja socijalne skrbi u Županiji.

(2) Iz proračuna Županije financirat će se rad ustanova socijalne skrbi čiji je osnivač Županija, te rad stručnih tijela i liječničkih povjerenstava u prvom i drugom stupnju.

**Članak 147.**

(Financiranje iz proračuna jedinica lokalne samouprave)

Iz proračuna jedinice lokalne samouprave financiraju se:

a) materijalni troškovi i plaće zaposlenih u ustanovama socijalne skrbi koje osniva jedinica lokalne

 samouprave;

b) jednokratna novčana pomoć iz članka 69. ovoga Zakona;

c) naknada troškova pogreba iz članka 83. stavak (6) ovoga Zakona;

d) stopa doprinosa za zdravstveno osiguranje korisnika iz članka 85. stavak (5) ovoga Zakona;

e) usluga dnevnog boravka za djecu s teškoćama u razvoju ili invaliditetom iz članka 86. ovoga

 Zakona;

f) pomoć u kući iz članka 87. ovoga Zakona;

g) troškove usluge smještaja iz članka 91. stavak (6) ovoga Zakona;

h) udruge i organizacije;

i) druga prava iz oblasti socijalne skrbi, koja svojim propisima utvrđuje jedinica lokalne samouprave.

##

## Članak 148.

 (Financiranje ustanova socijalne skrbi)

(1) Finaciranje ustanova socijalne skrbi vrši se iz:

 a) naknada za pružene usluge;

 b) iz proračuna Županije;

 c) iz proračuna jednice lokalne samouprave

 d) subvencija, donacija i drugih izvora.

(2) Sukladno proračunskim mogućnostima, sredstvima iz točke b) stavka (1) ovoga članka sufinancira se dio tekućeg poslovanja onih županijskih ustanova socijalne skrbi koje iz prihoda ostvarenih temeljem pružanih usluga nisu u mogućnosti osigurati svoje redovito funkcioniranje, kao i kapitalne investicije usmjerene na osiguranje neophodnih infrastrukturnih uvjeta za funkcioniranje županijskih ustanova socijalne skrbi.

(3) Posebni uvjeti i način dodjele sredstava iz točke b) stavka (1) ovoga članka, kao i obveze njihovih krajnjih korisnika utvrđuju se godišnjim programom utroška sredstava, na koji Vlada daje suglasnost na prijedlog resornog ministra, uz prethodno pribavljeno mišljenje ministra financija.

(4) Nador nad namjenskim utroškom sredstava iz stavka (3) ovoga članka vrši Ministarstvo sukladno svojim nadležnostima, odnosno nadležna tijela za inspekcijski nadzor.

(5) Ustanove socijalne skrbi dužne su uspostaviti javni registar subvencija i donacija iz točke d) stavak (1) ovoga članka.

(6) Sadržaj i način vođenja registra iz stavka (5) ovoga članka, način prikupljanja donatorskih sredstava i njihov utrošak, pravilnikom će propisati ministar uz prethodno pribavljeno mišljenje ministra financija.

**POGLAVLJE XII. - NADZOR**

**Članak 149.**

(Vrste nadzora)

(1) Nadzor nad radom Centra, ustanova socijalne skrbi, vjerske zajednice, udruge i drugog pružatelja usluga u djelatnosti socijalne skrbi obuhvaća:

1. unutarnji nadzor

2. inspekcijski nadzor

(2) Na inspekcijski nadzor primjenjuje se Zakon o organizaciji uprave u Hercegovačko-neretvanskoj županiji (“Narodne novine HNŽ”, broj 9/09).

(3) Nadzor koji se odnosi na sanitarni nadzor u dijelu koji se odnosi na zaštitu zdravlja na području ispravnosti i kvalitete prehrane te higijene prostora i opreme kod fizičke osobe i u pravnoj osobi koja pruža socijalne usluge provodi sanitarna inspekcija.

(4) Nadzor nad pružanjem zdravstvenih usluga u ustanovama socijalne skrbi provodi zdravstveni inspektor.

(5) Nadzor nad pružanjem usluga obrazovanja u ustanovama socijalne skrbi provodi prosvjetna inspekcija ministarstva nadležna za obrazovanje.

**Odjeljak A.  Unutarnji nadzor**

**Članak 150.**

 (Predmet nadzora, obveza provođenja)

(1) Unutarnji nadzor nad zakonitošću rada, stručnim radom i kvalitetom pružanja socijalnih usluga provodi ustanova socijalne skrbi.

(2) Udruga, vjerska zajednica i druga pravna osoba koja obavlja djelatnost socijalne skrbi provodi unutarnji nadzor nad radom svojih ustrojbenih jedinica i radnika koji pružaju socijalne usluge.

(3) Ustanova socijalne skrbi, udruga, vjerska zajednica i druga pravna osoba koja obavlja djelatnost socijalne skrbi za najviše 20 korisnika nije dužna provoditi unutarnji nadzor.

**Članak 151.**

(Unutarnji nadzor)

(1) Unutarnji nadzor provodi se temeljem općeg akta ustanove odnosno udruge, vjerske zajednice i druge pravne osobe koja obavlja djelatnost socijalne skrbi i godišnjeg plana i programa provedbe unutarnjeg nadzora.

(2) Godišnji plan i program provedbe unutarnjeg nadzora pružatelj socijalnih usluga iz stavka (1) ovoga članka dužan je izraditi najkasnije do 31. prosinca tekuće godine za sljedeću godinu.

**Odjeljak B. Inspekcijski nadzor**

**Članak 152.**

(Predmet nadzora)

(1) Inspekcijski nadzor provodi se nad primjenom i izvršavanjem ovoga Zakona, drugih propisa te općih i pojedinačnih akata, nad radom Centra, ustanove socijalne skrbi, te druge pravne osobe ili fizičke osobe koje obavljaju djelatnost socijalne skrbi sukladno ovome Zakonu i propisu kojim se uređuje udomiteljstvo.

(2) Poslove inspekcijskog nadzora provodi inspektor.

**Članak 153.**

(Službena iskaznica inspektora)

(1) Inspektor ima službenu iskaznicu kojom dokazuju službeno svojstvo, identitet i ovlasti.

(2) Sadržaj i oblik službene iskaznice te način izdavanja i vođenja upisnika o izdanim službenim iskaznicama pravilnikom propisuje ministar pravosuđa, uprave i lokalne samouprave.

**Članak 154.**

(Vrste inspekcijskog nadzora)

(1) Inspekcijski nadzor provodi se kao redoviti, izvanredni i kontrolni.

(2) Redoviti inspekcijski nadzor provodi se sukladno godišnjem planu nadzora koji se donosi najkasnije do 31. prosinca tekuće godinu za sljedeću godinu.

(3) Izvanredni inspekcijski nadzor provodi se povodom zahtjeva drugih državnih tijela, prigovora pravnih i fizičkih osoba ili u slučaju saznanja o nekim važnim činjenicama zbog kojih je opravdano provođenje inspekcijskog nadzora.

(4) Kontrolni inspekcijski nadzor provodi se radi kontrole izvršenja mjera naređenih rješenjem inspektora.

**Članak 155.**

(Samostalnost inspektora)

(1) Inspektor je u obavljanju inspekcijskog nadzora samostalan te vodi postupak, donosi rješenje i poduzima mjere u okviru ovlasti i dužnosti utvrđenih ovim Zakonom ili drugim propisom.

(2) Nitko ne smije, koristeći se službenim položajem ili na drugi način, inspektoru nalagati, sprječavati ga ili ometati u provedbi nadzora i poduzimanju mjera i radnji za koje je ovlašten.

(3) Ako se inspekcijski nadzor provodi na zahtijev tijela i drugih zainteresiranih pravnih ili fizičkih osoba, inspektor je dužan izvijestiti podnositelja zahtjeva o utvrđenom činjeničnom stanju te o poduzetim mjerama, osim u slučaju anonimne predstavke.

**Članak 156.**

(Pružanje potrebne dokumentacije)

(1) Inspektor koji provodi inspekcijski nadzor ima pravo u svako doba bez prethodne najave i bez dopuštenja ravnatelja ili druge odgovorne osobe ulaziti u prostorije i prostore ustanove socijalne skrbi i druge pravne osobe.

(2) Prilikom provedbe inspekcijskog nadzora inspektor ima pravo pregledati objekte i druge poslovne i stambene prostore, dokumentaciju, robu i druge stvari zatečene kod pružatelja usluga, poslovne spise, saslušati korisnike, radnike i druge osobe koje zatekne, pregledati isprave na temelju kojih se može utvrditi identitet osoba (osobna iskaznica, putovnica i sl.) i obavljati druge radnje u skladu sa svrhom inspekcijskog nadzora.

(3) Ravnatelj ili druga odgovorna osoba u ustanovi socijalne skrbi dužna je inspektoru osigurati nesmetano obavljanje inspekcijskog nadzora i staviti mu na raspolaganje sva sredstva i potrebnu dokumentaciju.

**Članak 157.**

(Izuzimanje predmeta i dokumentacije)

Inspektor tijekom inspekcijskog nadzora, zbog mogućeg prikrivanja dokaza, ima pravo privremeno izuzeti predmete i izvornu dokumentaciju, uz potvrdu.

**Članak 158.**

(Tajnost podataka)

(1) Prilikom obavljanja inspekcijskog nadzora inspektor je dužan postupati tako da ne ugrozi čuvanje državne i službene, odnosno profesionalne tajne.

(2) Odgovorne osobe dužne su upoznati inspektora s podacima koji se sukladno općim aktima pružatelja usluge smatraju tajnom.

(3) Inspektor je dužan kao službenu tajnu čuvati dokumentaciju i podatke koji su u vezi s inspekcijskim nadzorom, kao i identitet podnositelja podneska povodom kojeg je proveden inspekcijski nadzor, ako on to zatraži.

(4) Dokumentaciju i podatke iz stavaka (1) i (2) ovoga članka inspektor može dati samo sudovima, tijelima državne uprave i drugim državnim tijelima, na njihov obrazloženi pisani zahtjev, u postupcima iz njihove nadležnosti.

**Članak 159.**

(Dužnosti inspektora)

(1) U obavljanju inspekcijskih poslova inspektor je dužan:

 a) zabraniti provođenje pojedinih mjera i radnji koje su protivne zakonu ili drugom propisu;

 b) zabraniti rad ustanovi socijalne skrbi ili drugom pružatelju socijalnih usluga ako:

 - više ne ispunjava uvjete za pružanje socijalnih usluga;

 - ne postupi po prethodnom rješenju inspektora kojim su nalažene mjere;

 - načinom pružanja usluga ugrožava zdravlje i sigurnost korisnika.

 c) zabraniti pravnoj osobi pružanje socijalnih usluga, ako ih obavlja bez rješenja o ispunjavanju

 minimalnih uvjeta za pružanje socijalnih usluga propisanih ovim Zakonom;

 d) naložiti otklanjanje utvrđenih nepravilnosti u određenom roku te poduzimati druge mjere za koje

 je ovlašten ovim Zakonom i drugim propisima;

 e) naložiti provođenje postupka utvrđivanja odgovornosti odgovorne osobe u ustanovama socijalne

skrbi ili kod drugih pružatelja socijalnih usluga;

 f) naložiti i druge mjere sukladno zakonu.

(2) O zabrani pružanja određene socijalne usluge ustanovi socijalne skrbi ili pružatelju socijalnih usluga iz stavka (1) ovoga članka inspektor je dužan izvijestiti Ministarstvo i Centar.

(3) Ustanova socijalne skrbi i pružatelj socijalnih usluga dužni su postupiti po naloženim mjerama inspektora iz stavka (1) ovoga članka.

(4) Ako ustanova socijalne skrbi i pružatelj socijalnih usluga ne postupe po rješenju inspektora u roku koji je određen rješenjem, rješenje će se izvršiti primjenom mjerodavnih odredaba o prisilnom izvršenju nenovčanih obveza prema propisu kojim se uređuje upravni postupak.

(5) Ako inspektor prilikom obavljanja inspekcijskog nadzora utvrdi nepravilnosti odnosno povrede propisa, a nije ovlašten izravno postupati, dužan je izvijestiti nadležno tijelo o uočenim nepravilnostima odnosno povredama propisa te tražiti pokretanje postupka i poduzimanje propisanih mjera.

(6) Protiv rješenja inspektora može se izjaviti žalba. Žalba se izjavljuje ministru u roku od 15 dana od dana prijema rješenja.

**Članak 160.**

(Usmeno upozorenje)

(1) Ako inspektor utvrdi da se u radu javljaju manje nepravilnosti koje ne utječu bitno na pružanje usluge odnosno zakonitost poslovanja, usmeno će upozoriti odgovornu osobu u pravnoj osobi koja pruža socijalne usluge na nepravilnosti i na njihove posljedice te odrediti rok za njihovo uklanjanje, a sadržaj usmenog upozorenja i rok za otklanjanje nepravilnosti navesti u zapisniku o obavljenom inspekcijskom nadzoru.

(2) Ako nepravilnosti iz stavka (1) ovoga članka ne budu otklonjene u ostavljenom roku, inspektor će rješenjem naložiti mjere sukladno zakonu.

**Članak 161.**

(Zapisnik)

(1) O obavljenom inspekcijskom nadzoru inspektor je dužan sastaviti zapisnik.

(2) Primjerak zapisnika inspektor uručuje ravnatelju ili drugom ovlaštenom zastupniku u pravnoj osobi te fizičkoj osobi nad čijim se radom provodi inspekcijski nadzor.

**Članak 162.**

(Pokretanje odgovarajućeg postupka)

(1) Ako prilikom obavljanja inspekcijskog nadzora inspektor posumnja da je povredom propisa učinjen prekršaj ili kazneno djelo obvezan je, uz rješenje bez odgađanja, a najkasnije u roku od 15 dana završetka inspekcijskog nadzora, zajedno s utvrđenim činjenicama koje su odlučujuće za poduzimanje mjera, podnijeti zahtjev za pokretanje prekršajnog, odnosno prijavu za pokretanje kaznenog postupka.

(2) Tijelo kojem je podnesen zahtjev, odnosno prijava iz stavka (1) ovoga članka obvezno je o ishodu postupka obavijestiti Ministarstvo.

**Članak 163**.

(Knjiga evidencije o izvršenim nadzorima)

O obavljenom inspekcijskom nadzoru i poduzetim mjerama inspektor vodi Knjigu evidencije o izvršenom inspekcijskom nadzoru, čiji sadržaj, oblik i način vođenja pravilnikom propisuje mjerodavni ministar.

**POGLAVLJE xiii.  - kaznene ODREDBE**

**Članak 164.**

(Ometanje inspektora u radu)

(1) Novčanom kaznom u iznosu od 2.000,00 do 10.000,00 KM kaznit će se za prekršaj ustanova socijalne skrbi ako ravnatelj ili druga odgovorna osoba u pravnoj osobi inspektoru ne osigura neometano obavljanje inspekcijskog nadzora i ne stavi mu na raspolaganje sva sredstva i potrebnu dokumentaciju iz članka 156. stavka (3) ovoga Zakona.

(2) Za prekršaj iz stavka (1) ovoga članka kaznit će se i odgovorna osoba u pravnoj osobi novčanom kaznom u iznosu od 1.000,00 do 5.000,00 KM.

**Članak 165.**

(Nepostupanje po rješenju inspektora)

(1) Novčanom kaznom u iznosu od 2.000,00 do 10.000,00 KM kaznit će se za prekršaj pravna osoba koja ne postupi po izrečenim mjerama inspektora iz članka 159. stavka (3) ovoga Zakona.

(2) Za prekršaj iz stavka (1) ovoga članka kaznit će se i odgovorna osoba u pravnoj osobi novčanom kaznom u iznosu od 1.000,00 do 5.000,00 KM.

**Članak 166**.

 (Novčana kazna za ustanovu socijalne skrbi)

(1) Novčanom kaznom u iznosu od 2.000,00 do 10.000,00 KM kaznit će se ustanova socijalne skrbi i drugi pružatelj socijalnih usluga ako:

a) odbije primiti na smještaj korisnika kojega upiti Centar, bez valjanog razloga (članak 71. stavak

 (7));

b) ne zatraži suglasnost Ministarstva na utvrđene cijene smještaja (članak 89. stavak (2));

 c) započne s radom prije nego što nadležno tijelo utvrdi da su ispunjeni propisani uvjeti za početak

 rada, odnosno prije izdavanje rješenja sukladno odredbama ovoga Zakona (članak 109.);

 d) ne ispunjava minimalne uvjete koje je ispunjavao u momentu dobivanja rješenja ili obavlja

 djelatnost protivno rješenju o ispunjavanju uvjeta (čl 106. st. (1) i čl. 109.);

e) ne vodi na propisani način evidenciju i dokumentaciju o korisniku, vrstama usluga i drugim

 pitanjima sukladno ovom Zakonom ili ako o tome ne dostavlja propisano izvješće (članak 116.

 stavak (1));

f) pruža usluge smještaja i poslije donošenja akta o prestanku rada odnosno pružanja socijalnih usluga

 (članak 119. stavak (1));

g) ne zatraži suglasnost na akt o prestanku rada ustanove, odnosno pružanja socijalnih usluga drugih

 pružatelja od strane Ministarstva (članak 119. stavak (2));

h) ne koristi namjenski osigurana i doznačena sredstva (članak 148. st. (2) i (3));

i) na propisan način ne uspostavi registar subvencija i donacija ili isti ne bude vodila na način utvrđen

 ovim Zakonom i propisima donesenim na temelju istog (članak 148. stavak (5))**;**

j) ne donese pravovremeno opći akt o provedbi unutarnjeg nadzora i godišnji plan i program

 provedbe (članak 151.);

k) u rokovima i na način utvrđen ovim Zakonom i podzakonskim aktima donesenim na temelju njega

 ne bude donijela svoje opće akte i interne akte, odnosno ne bude uskladila svoju djelatnost (članak

 170.).

1. Za prekršaj iz stavka (1) ovoga članka kaznit će se i odgovorna osoba u pravnoj osobi novčanom kaznom u iznosu od 1.000,00 od 5.000,00 KM.

**Članak 167.**

(Novčana kazna za Centar)

(1) Novčanom kaznom u iznosu od 2.000,00 do 10.000,00 KM kaznit će se Centar za prekršaj ako:

 a) korisniku, protivno odredbama ovoga Zakona, uskrati ili ograniči pravo koje mu pripada ili

 korisniku omogući korištenje prava iz članka koje mu ne pripada po ovom Zakonu ili mu ne

 pripadaju u tom opsegu (čl. 54. i 55., čl.77., čl. 80. i 81., čl. 82., čl. 83., čl. 84. i čl. 90. i 91.);

 b) smjesti korisnika u ustanovu socijalne skrbi bez suglasnosti Ministarstva (članak 90. stavak (9)),

 c) smjesti korisnika u ustanovu socijalne skrbi bez suglasnosti Ministarstva (članak 91. stavak (4)),

 d) ne izradi individualni plan zaštite korisnika socijalnih usluga (članak 96.);

 e) ne zatraži povrat sredstava isplaćenih suprotno ovom Zakonu (članak 105.);

 f) ne vodi propisanu evidenciju o korisnicima i pruženim uslugama (članak 116. stavak (1.)),

(2) Za prekršaj iz stavka (1) ovoga člana kaznit će se i odgovorna osoba u Centru ili odgovorna osoba u jedinici lokalne samouprave odnosno službi nadležnoj za oblast socijalne skrbi novčanom kaznom u iznosu od 1.000,00 od 5.000,00 KM.

(3) Novčanom kaznom od 100,00 do 500,00 KM kaznit će se za prekršaj korisnik prava ako ne prijavi promjenu koja je od utjecaja za ostvarivanje i opseg tog prava u roku od 15 dana od dana nastale promjene iz članaka (članak 101. stavak (2)).

### POGLAVLJE XIV. - PRIJELAZNE I ZAVRŠNE ODREDBE

**Članak 168.**

(Usklađivanje rješenja)

Za korisnike koji su ostvarivali prava iz socijalne skrbi po propisima koji su se primjenjivali do stupanja

na snagu ovog zakona, nadležni organi iz članka 93. stavak (1) ovoga Zakona će u roku od 12 mjeseci od dana stupanja na snagu Zakona, po službenoj dužnosti izvršiti usklađivanje rješenja po odredbama ovog zakona.

**Članak 169.**

(Rokovi za donošenje podzakonskih propisa)

(1) Ministar će u roku od 90 dana od dana stupanja na snagu ovoga Zakona donijeti propis iz članka 56. stavak (2) ovoga Zakona kojim će se propisati sastav i način rada povjerenstva za utvrđivanje nesposobnosti za rad i privređivanje.

(2) Ministar će uz prethodno pribavljenu suglasnost ministra prosvjete, znanosti, kulture i športa, u roku od 60 dana od dana stupanja na snagu ovoga Zakona donijeti propis iz članka 76. stavak (2) ovoga Zakona kojim će se propisati postupak, sastav i način rada stručnog tijela, te kriterije i smjernice za procjenu, praćenje i upućivanja djece s teškoćama u razvoju ili invaliditetom.

(3) Ministar će u roku od 60 dana od dana stupanja na snagu ovoga Zakona donijeti propis iz članka 92. stavak (2) ovoga Zakona kojim će se propisati sudjelovanje korisnika i obveznika izdržavanja u plaćanju troškova smještaja za korisnika.

(4) Ministar će u roku od 180 dana od dana stupanja na snagu ovoga Zakona donijeti propis iz članka 106. stavak (2) ovoga Zakona kojim će se propisati minimalni uvjeti za rad i pružanje socijalnih usluga za ustanove socijalne skrbi i druge pružatelje socijalnih usluga.

(5) Ministar će u roku od 180 dana od dana stupanja na snagu ovoga Zakona donijeti propis iz članka 106. stavak (3) ovoga Zakona kojim će se propisati minimalni uvjeti za rad i pružanje socijalnih usluga u pogledu zdravstvene zaštite i zdravstvene njege.

(6) Ministar će u roku od 60 dana od dana stupanja na snagu ovoga Zakona donijeti propis o primjeni ovoga Zakona.

(7) Ministar će u roku od 90 dana od dana stupanja na snagu ovoga Zakona donijeti propis iz članka 116.

stavak (2) ovoga Zakona kojim će se propisati način vođenja evidencija o korisnicima prava i pruženim uslugama, te dostava izvješća.

(8) Ministar će u roku od 60 dana od dana stupanja na snagu ovoga Zakona donijeti propis iz članka 117.

 stavak (2) ovoga Zakona kojim će se propisati sadržaj registra o upisu ustanova socijalne skrbi u isti.

(9) Ministar će uz prethodno pribavljeno mišljenje ministra financija, u roku od 120 dana od dana stupanja na snagu ovoga Zakona, donijeti propis iz članka 148. stavak (6) kojim će propisati sadržaj i način vođenja registra, prikupljanja donatorskih sredstava i njihov utrošak.

**Članak 170.**

(Usklađivanje registracije i općih akata)

Ustanove socijalne skrbi dužne su svoju registraciju, opće i interne akte, te druga pitanja vezana za svoj naziv i djelatnost uskladiti s odredbama ovoga Zakona u roku od 12 mjeseci od dana stupanja na snagu ovoga Zakona.

**Članak 171.**

(Primjena ranije važećih propisa)

Do donošenja propisa iz članka 170. i 171. ovoga Zakona primjenjivat će se propisi i opći akti iz oblasti socijalne skrbi koji su se primjenjivali do dana stupanja na snagu ovoga Zakona.

**Članak 172.**

(Prestanak primjene važenja Zakona)

Danom stupanja na snagu ovoga Zakona prestaje primjena Zakona o socijalnoj skrbi („Narodne novine HNŽ“, br. 3/05, 1/16, 3/20 i 11/21).

**Članak 173.**

(Stupanje na snagu)

Ovaj Zakon stupa na snagu osmog dana od dana objave u "Narodnim novinama Hercegovačko-neretvanske županije", a primjenjivat će se od 1.1.2023. godine.

**BOSNA I HERCEGOVINA**

**FEDERACIJA BOSNE I HERCEGOVINE**

**Hercegovačko-neretvanska županija-kanton**

**S K U P Š T I N A**

 Broj:

 Mostar,

**Predsjedavajući**

**Šerif Špago, v.r.**

**OBRAZLOŽENJE**

 **I. USTAVNI TEMELJ ZA DONOŠENJE OVOGA ZAKONA**

Ustavni temelj za donošenje ovoga zakona sadržan je u odredbama članka 15. točka j), članka 16. točka e) i članka 39. točka f) Ustava Hercegovačko-neretvanske županije-kantona („Narodne novine HNŽ“, broj: 2/98, 3/98, 4/00 i 7/04).

Prema odredbi članka 15. Ustava HNŽ-K, Županija ima sve ovlasti koje nisu Ustavom Federacije izričito povjerene federalnoj vlasti ili koje nisu Ustavom Federacije utvrđene kao zajedničke ovlasti Federacije i Županije, a posebice, pored navedenog, i za „ j) provedbu socijalne politike i uspostavu službi socijalne zaštite.“

Odredbom članka 16. Ustava je propisano da su sukladno Ustavu Federacije, Županija i Federacija odgovorni i za: „ e) socijalnu politiku“.

Člankom 39. točka f) Ustava je propisano da Skupština „donosi zakone i ostale propise za izvršavanje djelokruga Županije.“

 **II. RAZLOZI ZA DONOŠENJE OVOGA ZAKONA**

Razlog za izradu Zakona o socijalnoj skrbi nalazi se u obvezi realiziranja Zaključka Skupštine Hercegovačko-neretvanske županije-kantona, broj: 02-01-046/20 od 22.05.2020. godine, kojim su zaduženi Ministarstvo zdravstva, rada i socijalne skrbi HNŽ-K i Vlada HNŽ-K da izrade novi Zakon o socijalnoj skrbi.

Pored navedenog, ističemo da su od strane Federalnog ministarstva rada i socijalne politike pokrenute aktivnosti radi provođenja reforme socijalne skrbi u Federaciji BiH, koje se temelje i na potrebi usklađivanja pravnih propisa i praksi s međunarodnim standardima i dobrim praksama u cilju unapređenja kvalitete života i socijalne inkluzije, kvalitete i raznovrsnosti socijalnih servisa pod jednakim uvjetima za sve građane.

Naime, važeći Zakon o osnovama socijalne skrbi, zaštite civilnih žrtava rata i zaštite obitelji s djecom obuhvaća više odvojenih oblasti: socijalnu skrb, zaštitu civilnih žrtava rata, zaštitu osoba s invaliditetom i zaštitu obitelji s djecom (socijalne usluge u Zakonu regulirane su kroz pravo na smještaj u ustanovu socijalne skrbi, pravo na smještaj u drugu obitelj, pravo na usluge socijalnog i drugog stručnog rada, pravo na kućnu njegu i pomoć u kući), nejasno je koncipiran i komplikovan za primjenu u praksi, a posebice imajući u vidu da su i županije-kantoni donijele svoje propise kojima se regulira oblast socijalne skrbi, slijedom čega se da zaključiti da važeći zakonski okviri iz ove oblasti ne sadrže jasnu definiciju socijalnih usluga, niti značaj koji te usluge imaju u zadovoljavanju potreba pojedinaca, obitelji, društvenih grupa, a time i lokalne zajednice u cjelini.

Slijedom navedenog, a i činjenicu da je oblast socijalne politike u zajedničkoj nadležnosti federalne vlasti i županija, što znači prije svega obvezu usklađivanja federalnih zakona s međunarodnim standardima, prvi korak u okviru navedenog, bio je usvajanje Zakona o udomiteljstvu kojim je sustavno uređena usluga udomiteljstva u F BiH, a kao naredni korak Federalnog ministarstva je pristup izradi Prednacrta Zakona o socijalnim uslugama i pripremom Pravilnika o minimalnim uvjetima za rad i pružanje socijalnih usluga u Federaciji BiH, koji je predviđen kao podzakonski akt uz predmetni zakon. Napominjemo da od donošenja zaključka Skupštine HNŽ-K, kojim je traženo od Federalnog ministarstva da u izradi propisa iz ove oblasti sudjeluje i predstavnik Ministarstva rada i socijalne skrbi, u izradi ovog prednacrta Zakona i Pravilnika sudjelovala i predstavnica Ministarstva.

Stoga je, a imajući u vidu navedeno kao i dosadašnju primjenu odredaba Zakona o socijalnoj skrbi („Narodne novine HNŽ“, broj: 3/05, 1/16 i 3/20) i Pravilnika o ocjenjivanju sposobnosti i razvrstavanju djece ometene u fizičkom ili psihičkom razvoju („Narodne novine HNŽ“, br. 4/16), te primjedbe iznijete od strane roditelja djece s teškoćama u razvoju na način i postupak donošenja nalaza i mišljenja, a na temelju kojih su centri za socijalni rad, odnosno nadležne općinske službe donosile rješenje kojima se, pored kategorizacije djece sukladno navedenom Pravilniku, davala i preporuka za njegov odgoj i obrazovanje i osposobljavanje za život i rad, uz obrazloženje da se nalaz i mišljenje ne može donijeti na prvom i jedinom pregledu djeteta s teškoćama u razvoju, bez dugotrajnijeg praćenja djeteta, procjene i koordinacije procjene i da se ta procjena treba vršiti u odgovarajućim prostorijama prilagođenim za tu djecu od strane stručnog tijela formiranog za tu namjenu, rezultiralo izradom Zakona o izmjenama i dopunama Zakona o socijalnoj skrbi, kojega je Skupština donijela na sjednici održanoj 23.12.2021. godine (“Narodne novine HNŽ”, broj: 11/21) i donošenjem Pravilnika o o procjeni, praćenju i upućivanju djece s teškoćama u razvoju ili invaliditetom, od strane ministra zdravstva, rada i socijalne skrbi uz pribavljenu suglasnost ministra prosvjete, znanosti, kulture i športa.

Postupajući po zaduženju iz navedenog Zaključka, ministar zdravstva, rada i socijalne skrbi je rješenjem imenovao povjerenstvo za izradu Zakona o socijalnoj skrbi u formi prednacrta, u čijem sastavu pored predstavnika ovoga Ministarstva su i predstavnici centara za socijalni rad.

Povjerenstvo je analizirajući složenost problematike oblasti socijalne skrbi, primjenu važećeg Zakona o socijalnoj skrbi u praksi, potrebe uključivanja i omogućavanja drugim pravnim osobama u pružanju socijalnih usluga, obveze usklađivanja sustava procjene djece s teškoćama u razvoju ili invaliditetom sa Međunarodnom klasifikacijom zdravlja, invaliditeta i funkcioniranja (MKF), zauzelo stav da se ovim zakonom trebaju urediti i pitanje vrste socijalnih usluga i njihovog ostvarivanja, proširiti krug korisnika socijalnih usluga i prava iz socijalne skrbi, pružatelja socijalnih usluga, načela socijalne skrbi, financiranja prava, te nadzora nad primjenom ovoga Zakona.

**III. OBRAZLOŽENJE PREDLOŽENIH RJEŠENJA**

**POGLAVLJE I. - TEMELJNE ODREDBE**

U članku 1. Zakona defininiran je predmet Zakona, te se navodi da se ovim Zakonom uređuje djelatnost, načela, korisnici prava iz socijalne skrbi, socijalne usluge i prava iz socijalne skrbi, iznosi novčanih i drugih davanja kao i uvjeti i postupak ostvarivanja prava iz socijalne skrbi, osnivanje i rad ustanova socijalne skrbi, financiranje prava iz socijalne skrbi, nadzor nad primjenom zakona, prekršajne odredbe i druga pitanja značajna za djelatnost socijalne skrbi i ostvarivanje prava u HNŽ/K.

Člankom 2. utvrđena je primjena Zakona o osnovama socijalne skrbi, zaštite civilnih žrtava rata i zaštite obitelji s djecom na pitanja koja nisu uređena ovim Zakonom, a člankom 3. regulisano je rodno značenje izraza korištenih u Zakonu.

Člankom 4. Zakona propisano je jednaka primjena da se odredbe Zakona i na bračnu i na izvanbračnu zajednicu, dok je člankom 5. definirano je koje osobe i pod kojim uvjetima mogu ostvariti prava utvrđena ovim Zakonom.

**POGLAVLJE II. – SOCIJALNA SKRB**

Člankom 6. definiran je pojam djelatnosti socijalne skrbi, te se ističe da je njen cilj pružanje pomoći socijalno ugroženim osobama, osobama u nepovoljnim osobnim ili obiteljskim okolnostima, koja uključuje prevenciju, promicanje promjena, pomoć u zadovoljavanju osnovnih životnih potreba i podršku samcu, obitelji i skupinama, u svrhu unapređenja kvalitete života i osnaživanja korisnika u samostalnom zadovoljavanju osnovnih životnih potreba te njihovog aktivnog uključivanja u društvo, dok je člankom 7. definirano je ko i pod kojim uvjetima obavlja djelatnost socijalne skrbi.

Člankom 8. definirano je kada se smatra da osoba može sama sebe uzdržavati, a člankom 9. definirano je značenje izraza korištenih u Zakonu kao što su: dijete, individualni plan zaštite korisnika, tijela skrbništva, međusektorska suradnja, temeljne životne potrebe, kućanstvo, samohrani roditelj, jednoroditeljska obitelj, pojedinac, izvanbračna zajednica, osoba sa invaliditetom, dijetes teškoćama u razvoju, obitelj, starija osoba, osoba potpuno nesposobna za rad, beskućnik, imovinsko stanje, prihod, imovina, pružatelj primatelj socijalnih usluga, socijalne usluge, stanje socijalne potrebe, krizna situacija i značenje izraza ustanova.

Članak 10. Zakona definirana primjenu odredbi Zakona o upravnom postupku kod ostvarivanja socijalnih usluga i prava po ovom zakonu.

**POGLAVLJE III. - NAČELA SOCIJALNE SKRBI**

U poglavlju III Zakona od članka 11. do članka 24. regulirana su načela socijalne skrbi koja trebaju biti ostvarena pri ostvarivanju socijalnih prava i usluga. U ovom poglavlju su pojedinačno definirana i obrazložena sljedeća načela: načelo supsidijarnosti, načelo socijalne pravičnosti, načelo slobode izbora, načelo dostupnosti, načelo individualizacije, načelo uključenosti korisnika u zajednicu, načelo pravodobnosti, načelo poštivanja ljudskih prava i integriteta korisnika, načelo zabrane diskriminacije, načelo informiranosti o pravima i uslugama, načelo sudjelovanja u donošenju odluka, načelo tajnosti i zaštite osobnih podataka, načelo poštivanja privatnosti i načelo podnošenja pritužbe.

**POGLAVLJE IV. - KORISNICI SOCIJALNIH USLUGA**

Člankom 25. zakona definirano je kao su korisnici socijalnih usluga, te su kao korisnici određeni državljani Bosne i Hercegovine sa prebivalištem na teritoriji Federacije, koji se nalaze u stanju potrebe, podijeljeni kao djeca i to: djeca bez roditeljske skrbi, odgojno zanemarena djeca, odgojno zapuštena djeca, djeca u sukobu sa zakonom, djeca čiji je razvoj ometen obiteljskim prilikama, djeca s teškoćama u razvoju ili invaliditetom, djeca žrtve obiteljskog i drugog nasilja, djeca žrtve trgovine ljudima, djeca žrtve zloupotrebe psiho-aktivnih sredstava i drugih oblika ovisnosti, djeca sa društveno negativnim ponašanjem, djeca bez pratnje, djeca kojoj je zbog posebnih okolnosti potreban odgovarajući oblik socijalne skrbi i punoljetna osoba i to: osoba sa invaliditetom, starije osobe, osoba sa društveno negativnim ponašanjem, žrtve obiteljskog i drugog nasilja, žrtve trgovine ljudima, osoba ovisna o psiho-aktivnim sredstvima i drugim oblicima ovisnosti, samohrani roditelj, beskućnici, osoba kojima je zbog posebnih okolnosti potreban odgovarajući oblik socijalne. Istim člankom je regulirano na koji način strani državljani i osoba bez državljanstva mogu ostvariti socijalne usluge utvrđene ovim zakonom, te je dato ovlaštenje kantonima da svojim propisima mogu proširiti krug korisnika socijalnih usluga.

Člankom 26. i 27. Zakona date su definicije korisnika socijalnih usluga iz članka 25. Zakona.

**POGLAVLJE V. - SOCIJALNE USLUGE**

Člankom 28. reguliran je način organiziranje i pružanja socijalnih usluga, a člankom 29. definirane su grupe socijalnih usluga. Shodno ovom članku socijalne usluge dijele se na sljedeće grupe: Prva socijalna usluga, usluge podrške u zajednici, usluge institucionalne skrbi, usluge podrške i savjetovanja i obiteljske medijacije.

Člankom 30. regulirana je prva socijalna usluga koja obuhvaća informiranje korisnika o mogućim socijalnim uslugama i pružateljima socijalnih usluga, pomoć korisniku pri utvrđivanju njegovih potreba, početnu procjenu mogućnosti korisnika, te podršku i pomoć pri izboru prava u sustavu socijalne skrbi. Istim člankom definirano je da prvu socijalnu ulugu pružaju stručni radnici centra za socijalni rad.

Člankom 31. regulirane su usluge podrške u zajednici i to: dnevni boravak, pomoć u kući i stanovanje u zajednici uz podršku.

Člankom 32. regulirana je usluga dnevni boravak koja podrazumijeva socijalnu uslugu namjenjenu korisnicima kojima je potrebna pomoć, nadzor ili organizovani oblik boravka samo za određeni broj sati dnevno i zakonom je regulisano da obuhvaća cjelodnevni, poludnevni i povremeni boravak pet dana u sedmici u kom vremenu se osigurava zadovoljavanje životnih potreba korisnika pružanjem usluga prehrane, održavanja higijene, brige o zdravlju, čuvanja, odgoja, njege, radnih aktivnosti, psiho-socijalne rehabilitacije, organizovanja slobodnog vremena, organizovanja prevoza u zavisnosti od utvrđenih potreba i izbora korisnika.

Člankom 33. zakona regulirane su usluge dnevnog boravka u odnosu na kategoriju korisnika i to kao: usluga dnevnog boravka za djecu s teškoćama u razvoju ili invaliditetom; usluga dnevnog boravka za djecu u sukobu sa zakonom i usluga dnevnog boravka za starije i nemoćne osobe i osobe s invaliditetom, dok su člankom 34. i 35. Zakona regulirani korisnici usluge dnevnog boravka i pružatelji usluge dnevnog boravka.

Člankom 36. Zakona regulirana je usluga pomoći u kući koja prema odredbama ovog zakona predstavlja stručnu i drugu podršku osobama koje imaju osigurane stambene i druge životne uvjete u svom okruženju gdje žive, a zbog starosti, invalidnosti ili hronične bolesti ne mogu brinuti o sebi, niti im članovi obitelji mogu ili nisu u mogućnosti pružiti potrebnu podršku, sa ciljem zadovoljenja temeljnih životnih potreba i unapređenja kvaliteta života korisnika. Navedena usluga podrazumjeva: stručnu podršku u kući, organiziranje prehrane, obavljanje kućnih poslova, održavanje lične higijene, obavljanje poslova u zajednici, zadovoljavanje drugih svakodnevnih potreba, dok je člankom 37. i 38. Zakona regulirano je ko može biti korisnik navedene usluge i ko su pružatelji usluge.

Člankom 39. regulirana je usluga stanovanje u zajednici uz podršku kao poseban oblik smještaja i usluge podrške gdje najviše do pet osoba borave zajedno u jednoj stambenoj jedinici, tijekom 24. sata dnevno, uz organiziranu stalnu, svakodnevnu ili povremenu stručnu podršku, pomoć i nadzor u svrhu zadovoljavanja temeljnih i drugih životnih potreba te socijalnih, radnih, kulturnih, rekreacijskih i drugih životnih potreba. te socijalnih, radnih, kulturnih, rekreacijskih i drugih životnih potreba.

Člankom 40. definiram je način na koji se ova usluga dijeli u odnosu na intezitet podrške koja je korisniku potrebna, te je definirano da ova usluga obuhvaća sveobuhvatnu podršku, svakodnevnu intenzivnu podršku i svakodnevnu kratkotrajnu podršku te šta podrazumjeva, dok su člankom 41. i 42. regulirani korisnici i pružatelji ove usluge.

Članak 43. zakona reguliše uslugu institucionalne skrbi kao socijalnu uslugu koja podrazumjeva smještaj i obradu korisnika u zavodu ili domu, drugoj obitelji (udomiteljstvu), obiteljskom modelu brige, prihvatilištu sigurnoj kući ili drugom organizovanom obliku stanovanja, koji korisniku nadoknađuje, dopunjava ili osigurava funkciju doma ili vlastite obitelji. Shodno odredbama ovog zakona, ova usluga u zavisnosti od potreba korisnika obuhvaća: osnovnu zaštitu, socijalnu zaštitu, odgoj i obrazovanje i zdravstvenu zaštitu.

Člankom 44. Zakona regulirana je usluga institucionalne skrbi djeteta, a člankom 45. regulirane su usluge institucionalne skrbi u odnosu na kategoriju korisnika, gdje se kao kategorije kojima se može pružati usluga institucionalne skrbi navode: djeca bez roditeljske skrbi i samohrani roditeljima s djetetom dobi do godinu dana: djeca s teškoćama u razvoju ili invaliditetom; djeca s poremećajima u ponašanju; odrasle osobe s invaliditetom; starije osobe; žrtve obiteljskog i drugog nasilja i osobe ovisne o psihoaktivnim sredstvima i drugim oblicima ovisnosti.

Člankom 46. Zakona regulirani suoblici usluge institucionalne skrbi u odnosu na potrebu korisnika koje se osiguravaju kao: standardna; standardna uz intenzivnu ili dodatnu podršku; žurna; povremena i druga vrsta institucionalne skrbi, a člankom 47. regulirano je ko može biti pružatelj usluge institucionalne skrbi.

Člankom 48. zakona regulirana je usluga podrške, savjetovanja i obiteljske medijacije kao socijalna usluga koja podrazumjeva usluge podrške i savjetovanja koje pružaju pojedincu kome je potrebna pomoć pri savladavanju poteškoća te stvaranju uvjeta za očuvanje i razvoj stečenih ili preostalih sposobnosti. Usluge podrške i savjetovanja pojedincu pružaju se radi preovladavanja poteškoća u svezi s bolesti, starosti, smrti člana obitelji, invalidnosti, teškoćama u razvoju, uključivanja u svakodnevni život nakon boravka u ustanovi ili kod drugog pružatelja socijalnih usluga, zdravstvenoj ustanoviti kao i u drugim kriznim situacijama, dok je člankom 49. i 50. regulirano ko su korisnici i pružatelji navedene usluge.

**POGLAVLJE VI. - PRAVA IZ SOCIJALNE SKRBI**

Člankom 51. Zakona regulirana su prava iz socijalne skrbi, gdje se kao ista navode: novčana i druga materijalna pomoć; smještaj u ustanovu socijalne skrbi; osposobljavanje za život i rad; smještaj u udomiteljsku obitelj; naknada do zaposlenja; naknada troškova pogreba; nakada za redovito studiranje; zdravstveno osiguranje; smještaj u dnevni boravak za djecu s teškoćama u razvoju ili invaliditetom I pomoć u kući.

Člankom 52. Zakona definirano je pojam ukupnog prihoda i imovine kućanstava, te koji se prihodi ne uzimaju u obzir u postupku ostvarivanja prava na stalnu novčanu pomoć, dok je člankom 53. definiran način obračuna ukupnog mjesečnog prihoda članova zajedničkog kućanstva.

Člankom 54. i 55. Zakona definiraju se vrste pomoći koje dijele na stalnu novčanu pomoć i druge materijalne pomoći, korisnici prava na novčanu pomoć, te nadležnost organa kod kojih s ostvaruju navedeno pravo.

Člankom 56. reguliran je način osnivanja, nadležnost liječničkog povjerenstva, na način da se istim propisuje da liječničko povjerenstvo utemeljuje Ministarstvo zdravstva, rada i socijalne skrbi, te da će ministar donijeti pravilnik kojim će regulirati postupak, sastav i način rada povjerenstva, te način i postupak ocjenjivanja nesposobnosti za rad.

Člankom 57. regulirana je osnovica za utvrđivanje stalne novčane pomoći i drugih materijalnih pomoći pri čemu se navodi da je osnovica je prosječna mjesečna neto plaća ostvarena u prethodnoj godini u Federaciji BiH, dok je člankom 58. i 59. regulirano ko može ostvariti navedeno pravo i koji su prihodi dovolnji korisniku za uzzdržavanje, a člankom 60. reguliano je na koji se način Vlada utvrđuje iznos stalne novčane pomoći.

Člankom 61. regulirana je primjena Obiteljskog zakona F BiH kod utvrđivanja obveze izdržavanja od strane zakonskih obveznika izdržavanja.

U članku 62. regulirana su ograničenja za ostvarivanje prava na stalnu novčanu pomoć, dok je u članku 63. Zakona regulirano kada se stalna novčana pomoć može odobriti i u naturi.

Člankom 64. regulirana je obveza korisnika da prijavi promjenu okolnosti koje utiču na daljnje ostvarivanje prava na stalnu novčanu pomoć, ali i obveza Centra da vrši preispitivanje uvjeta za korištenje prava, dok su člankom 65. definirani povoljniji uvjeti za ostvarivanje prava na stalnu novčanu pomoć.

Člankom od 66. do 70. regulirane su druge materijalne pomoći koje se dijele na jednokatnu, izuzetnu i drugu materijalnu pomoć, te način ostvarivanja i visina istih.

Članak 71. regulira smještaj kao socijalnu uslugu koja može obuhvatitiuslugu stanovanja, prehrane, njege, brige o zdravlju, socijalnog rada, psihosocijalne rehabilitacije, fizikalne terapije, radne terapije, radnih aktivnosti, aktivnog provođenja vremena, odgoja i obrazovanja, ovisno o utvrđenim potrebama i izboru korisnika i isti se može priznati kao privremeni ili dugotrajni koji su regulirani člankom 72. i 73. Zakona.

Člankom 75. regulirano je ostvarivanje prava na osposobljavanje za život i rad kao pravo koje se osigurava djeci s teškoćama u razvoju ili invaliditetom prouzrokovanim povredom ili bolešću najkasnije do 15 godine života kroz osnovno školovanje u redovitim ili školama specijalnog tipa koje pružaju i uslugu smještaja, te djeci do navršenih 18. godina života, ukoliko zbog teškoća u razvoju ili invaliditeta nisu bila u stanju završiti osnovno školovanje i osposobljavanje za život i rad u predviđenom roku.

Člankom 76. reguliran je postupak, sastav i način rada stručnog tijela koje daje nalaz i mišljenje

o procjeni, praćenju i upućivanju djece s teškoćama u razvoju ili invaliditetom, dok su člankom 77. regulirani troškovi osposobljavanja za život i rad.

Člankom 78., 79. i 80. regulirana je primjena Zakona o udomiteljstvu u Federaciji Bosne i Hercegovine

Člankom 81. do 88. su pojedinačno regulirana prava: na naknadu za čekanje na zaposlenje; na naknadu za troškove pogreba; na novčanu naknadu za redovito studiranje: na zdravstveno osiguranje; na usluge dnevnog boravka za djecu s poteškoćama u razvoju ili invaliditetom; na pomoć u kući; pružatelji usluga ; korisnici i način ostvarivanja prava i mogućnost proširenja korisnika i prava iz socijalne skrbi.

**POGLAVLJE VII.** - **CIJENA USLUGA SMJEŠTAJA I** **SUDJELOVANJE U PLAĆANJU**

U ovom poglavlju regulirano je kako se utvrđuje cijenu usluga smještaja, koje su obveze korisnika smještaja i obveznika izdržavanja odrasle osobe, kao su obveznici uzdržavanja djeteta, te pitanje sudjelovanja korisnika u plaćanju cijena usluga i način plaćanja usluga koji će se propisati podzakonskim aktom kojega donosi ministar.

**POGLAVLJE VIII. - POSTUPAK ZA OSTVARIVANJE PRAVA**

U ovom poglavlju reglirano je ko je nadležan za rješavanje u prvom i dugom stupnju o pravima uvrđenim ovim Zakonom kao i način pokretanja postupka za ostvarivanje prava. Članom 95. regulirana je dužnost korisnika da daje točne i istinite osobne podatke, podatke o svom prihodu i imovini, podatke o obveznicima uzdržavanja, kao i drugim okolnostima o kojima ovisi priznavanje nekog od prava utvrđenih ovim Zakonom, dok je člankom 96. regulirana dužnost Centra za izradu individualnog plana zaštite za korisnike u postupku priznavanja prava.

**POGLAVLJE IX. - OSNIVANJE, UPRAVLJANJE I RAD USTANOVA SOCIJALNE SKRBI I PRUŽATELJA SOCIJALNIH USLUGA**

Ovo poglavlje, od članka 106. do 109., regulira potrebne uvjete za rad i pružanje socijalnih usluga, osnivači ustanova socijalne skrbi. Nadležnost povjerenstva imenovanog od strane Ministarstva za utvrđivanje uvjeta iz ovoga Zakona za osnivanje i početak rada ustanove socijalne skrbi, kao i početak pružanja socijalnih usluga od strane udruga, fondacija, vjerskih zajednica i drugih pravnih osobai da će se za iste pravilnikom propisati način i uvjeti pružanja socijlnih usluga, uvjete za početak obavljanja djelatnosti socijalne skrbi. Člankom 110. do 114. reguliran je rad, zapreke za imenovanje, visina naknade te trajanje mandata upravnog vijeća i ravnatelja kao tijela upravljanja ustanovama socijalne skrbi.

Člankom 115. do 120. Zakona reguliran je rad ustanova socijalne skrbi, obveza donošenje općih akata, vođenje evidencije o korisnicima i uslugama, uvjeti za osnivanje ustanova socijalne skrbi, prestanak obavljanja djelatnosti socijalne skrbi, te prestanak rada ustanova socijalne skrbi. Člankom 121. Navedene su ustanove socijalne skrbi, kao pružatelji socijalnih usluga, dok je člankom 122. do 141. regulirana djelatnost, javne ovlasti, stručni poslovi, te ustrojbene jedinice ustanova socijalne skrbi.

**POGLAVLJE X. - UDRUGE I ORGANIZACIJE**

U ovom poglavlju Zakona reguliran je pojam udruga i organizacija, način njihovog financiranja, pri čemu se sredstva za financiranje udruga i zavoda osiguravaju iz: članarina; donacija; legata; proračuna jedinice lokalne samouprave i drugih izvora sukladno propisima uz mogućnost sufinanciranja iz proračuna Županije.

**POGLAVLJE XI. - FINANCIRANJE SOCIJALNE SKRBI**

U ovom poglavlju od članka 145. do 148. regulirano je: izvori za financiranje socijalne skrbi; financiranje oblika socijalne skrbi iz proračuna Županije i proračuna jedinica lokalne samouprave; kao i financiranje ustanova socijalne skrbi.

**POGLAVLJE XII. - NADZOR**

Ovo poglavljedefinira nadzor nad primjenom i izvršavanjem ovog Zakona drugih propisa te općih i pojedinačnih akata, nadzor nad radom pružatelja usluga, vrste nadzora (redoviti, izvanredni i kontrolni inspekcijski nadzor). Članom 155. do 163. regulirana su samostalnost, ovlasti inspektora, njegova prava i dužnosti prilikom vršenja inspekcijskog nadzora, poduzimanje inspekcijskih mjera i druga pitanja u vezi definiranih vrsta nadzora.

**POGLAVLJE xiii. - kaznene ODREDBE**

Ovo poglavlje uređuje prekršaj i novčane kazne u slučajevima smetnji pri obavljanju inspekcijskog nadzora, prekršaj i novčane kazne u slučajevima neizvršavanja rješenja inspektora, te šta sve predstavlja nezakonito pružanje usluga, te novčane kazne za isto, kao i novčane kazne za prekršaje Centra u slučaju ne izršavanja svojih odgovornosti.

### POGLAVLJE XIV. - PRIJELAZNE I ZAVRŠNE ODREDBE

U ovom poglavlju reguliran je status postupaka koji su započeti po odredbama ranije važećeg zakona za ostvarivanje prava iz socijalne skrbi, Rokovi za donošenje podzakonskih propisa usklađenih sa ovim Zakonom, obveza usklađivanja općih akata ustanova s odredbama ovog Zakona, primjena ranije važečih propisa, prestanak primjena ranije važećeg Zakona, te stupanje na snagu zakona.

**PROCJENA FINANCIJSKIH SREDSTAVA**

Za provedbu ovoga Zakona potrebno je osiguranje dodatnih financijskih sredstva u proračunu Županije.

**Za nova prava potrebno kako slijedi:**

**Korisnici prava na zdravstveno osiguranje djeci od rođenja do 15 godina života – Za navedeno pravo nisu potrebna dodatna novčana sredstva.**

**Privremeni smještaj u kriznim situacijama**

**(djeci bez nadzora roditelja/skrbnika u skitnji, prosjačenju,**

**odrasloj osobi van mjesta prebivališta i nije u stanju brinuti se**

**o sebi, beskućniku)**

**(10 korisnika x 1100 x 12 mjeseci) 132.000,00 KM**

**Troškovi smještaja žrtve obiteljskog nasilja**

**(7 korisnika x 1200 x 12 mjeseci) 100.800,00 KM**

**Troškovi smještaja žrtve trgovine ljudima**

**(8 korisnika x 1100 x 12 mjeseci) 115.200,00 KM**

**Smještaj za malodobne trudnice i djecu do 1.god. starosti**

**(6 korisnika x 1250KM x 12 mjeseci) 90.000,00 KM**

**Pravo na novčanu naknadu za redovito studiranje**

**(10 korisnika x 500,00KM x 12 mjeseci) 60.000,00 KM**

 **UKUPNO: 498.000,00 KM**

**KONZULTACIJE I ZATRAŽENA MIŠLJENJA**

U ovoj fazi izrade Zakona konzultacije su ostvarene jednim dijelom kroz rad Povjerenstva za izradu navedenog zakona u čijem sastavu su pored predstavnika Ministarstva zdravstva, rada i socijalne skrbi sudjelovali i predstavnici pojedinih centara za socijalni rad s područja HNŽ-K.

Pored toga, a prije dostave Zakona u procedure usvajanja, Ministarstvo zdravstva, rada i socijalne skrbi je dodatno provelo konzultacije s ključnim institucijama na koja se predmetna materija odnosi. S tim u svezi, upućen je poziv gradovima/općinama s područja HNŽ-K i centrima za socijalni rad/općinskim službama nadležnim za poslove socijalne skrbi, dana 08. travnja 2022. godine za davanje komentara i prijedloga na tekst Zakona (isti dan Prednacrt Zakona je objavljen na web stranici Ministarstva).

Naglašavamo da do 06. svibnja 2022. godine, kada je bio zadnji rok za dostavu komentara i prijedloga, nitko od pozvanih nije dostavio komentare niti prijedloge na tekst Zakona o socijalnoj skrbi.

Po isteku roka za dostavu komentara i prijedloga, Ministarstvo zdravstva, rada i socijalne skrbi je sukladno odredbama Poslovnika o radu Vlade HNŽ-K (“Narodne novine HNŽ”, br. 8/04, 1/05 i 5/20) zatražilo mišljenje na Zakon od Ureda za zakonodavstvo, Ministarstvu financija i Ministarstva pravosuđa, uprave i lokalne samouprave.

Ured za zakonodavstvo Vlade HNŽ-K je u svom Mišljenju, broj: 15-2-02-150-1/22 od 15.06.2022. godine, istakao da smatra kako Prednacrt Zakona o socijalnoj skrbi može ići u daljnju proceduru uz napomenu da se predmetni materijal upotpuni mišljenjem Ministarstva financija HNŽ-K, u svezi osiguranja potrebitih proračunskih sredstava za primjenu ovoga propisa.

Ministarstvo pravosuđa, uprave i lokalne samouprave je u svom Mišljenju, broj: od 03-02-338/22 od 16.06.2022. godine, istaklo da je Poglavlje XII. – NADZOR, odjeljak B inspekcijski nadzor, normirano člancima 155. do 163. Prednacrta Zakona usklađeno s pravima i obvezama inspektora iz Poglavlja XIII. “Osnovne odredbe o inspekcijskom nadzoru” iz Zakona o organizaciji uprave Hercegovačko-neretvanske županije (“Narodne novine HNŽ”, broj: 9/09), kao i da je Poglavlje XIII. –KAZNENE ODREDBE, normirano člancima 164. do 167. Prednacrta, što se tiče propisanog minimuma i maksimuma novčane kazne za počinjenje prekršaja pravnih osoba, odgovornih osoba u pravnim osobama i fizičkih osoba, uskađeno sa rasponom novčanih kazni za počinjenje prekršaja iz članka 22. Zakona o prekršajima Federacije BiH (“Službene novine FBiH”, broj: 63/14), te su mišljenja da Prednacrt Zakona može ići u daljnju proceduru njegovog utvrđivanja pred Vladu HNŽ-K.

Ministarstvo financija HNŽ-K je u svom Mišljenju, broj: 01-02-1785/22-1 od 16.06.2022. godine, istaklo da je obrazac Izjave o fiskalnoj procjeni u jednom dijelu neispravan jer nisu mogli procijeniti da li je predlagač propisa bio u prilici predvidjeti realne izvore finaciranja definiranih izdataka, te da su polazeći od činjenice da se radi o osjetljivim i važnim zakonskim rješenjima i da je isto na samom začetku proceduralnih aktivnosti, te su mišljenja da se Prednacrt Zakona može uputiti u daljnju proceduru, s tim da se navedeni nedostatci mogu otklanjati u narednim fazama proceduralnih aktivnosti.

Vlada HNŽ-K, razmatrajući Prednacrt Zakona o socijalnoj skrbi, na sjednici održanoj dana 29.6.2022. godine, donijela je Zaključak, broj: 01-1-02-1747/22 od 29.6.2022. godine, kojim je zadužila Minisarstvo zdravstva, rada i socijalne skrbi da dostavi Prednacrt Zakona o socijalnoj skrbi na mišljenje Centrima za socijalni rad na području HNŽ-K i iste obvezala da u roku od sedam dana dostave svoja mišljenja na predmetni Zakon, kako bi ga Vlada na narednoj sjednici mogla razmatrati u formi Nacrta.

Ministarstvo zdravstva, rada i socijalne skrbi je dana 6.7.2022. godine, dostavilo Nacrt Zakona o socijalnoj skrbi svim centrima/službama na području HNŽ-K na očitovanje sukladno Zaključku Vlade.

**U ostavljenom roku navedeni centri:**

* Ustanova “Centar za socijalni rad Grada Mostara”,
* JU Centar za socijalni rad Konjic,
* JU Centar za socijalni rad Prozor-Rama,
* Centar za socijalni rad Čapljina

**nisu imali primjedbi na Nacrt Zakona o socijalnoj skrbi.**

**Služba nadležna za oblast socijalne skrbi općine Neum** nije dostavila očitovanje u utvrđenom roku.

**Služba nadležna za oblast socijalne skrbi općine Ravno** u svom očitovanju od 14.7.2022. godine ( koji je dostavljen po proteku utvrđenog roka), postavljaju upit u svezi buduće primjene odredbe članka 147. Zakona, koja se odnosi na financiranje pojedinih prava iz proračuna jedinice lokalne samouprave, kao i da im nije jasan stavak (6) članka 90., ali bez konkretnih prijedloga za izmjenu navedenih odredbi.

**Centar za socijalni rad Čitluk** u svom očitovanju od 13.7.2022. godine, istakao je primjedbu na odredbu članka 52. Nacrta Zakona, s prijedlogom da u ukupan prihod kućanstva ulaze i primanja po osnovu invaliditeta (neratni invalidi), kao i na odredbu stavka (3) istog članka da u ukupan prihod, kod utvrđivanja prava na stalnu novčanu pomoć, ne ulaze primanja po osnovu ortopedskog dodatka i prava na novčanu pomoć ženi-majci koja nije u radnom odnosu.

**Prijedlozi prihvaćeni, te su izvršene izmjene odredbi navedenog članka.**

**Centar za socijalni rad Stolac** u svom očitovanju od 7.7.2022. godine, istako je više primjedbi na odredbe Nacrta Zakona o socijalnoj skrbi s prijedlozima za uređenje istih.

**Prijedlozi nisu prihvaćeni.**

**Predstavnik Centra za socijalni rad Stolac (ravnatelj), koji je imenovan i sudjelovao u radu radne grupe za izradu teksta Prednacrta Zakona o socijalnoj skrbi dostavio je iste primjedbe s prijedlozima koje je isticao i u tijeku izrade Prednacrta, a koje su članovi radne grupe zajedno s njim razmotrili i sve prihvatljive prijedloge ugradili u tekst Prednacrta Zakona, koji je razmatran na sjednici Vlade HNŽ-K.**

**JU Centar za socijalni rad Jablanica** u svom očitovanju od 13.7.2022. godine, istakao je primjedbe na pojedine članke, tehničke prirode, koje su prihvaćene, izuzev primjedbe na članak 59. Prednacrta, a koji se odnosi na povećanje postotka cenzusa za ostvarivanje prava na stalnu novčanu pomoć (sa 10% na 15%, odnosno za članove kućanstva koji imaju osobe s teškoćama u razvoju ili invaliditetom sa 15% na 20%).

Razlog ne prihvaćanja prijedloga za povećanje cenzusa je obveza osiguranja još dodatnih proračunskih sredstava cca 750.000,00 KM (povećao bi se broj korisnika prava), kao i činjenica da je Nacrtom Zakona ostavljena mogućnost jedinici lokalne samouprave da svojom odlukom utvrdi povoljnije uvjete za ostvarivanje ovoga prava. Pored navedenog, razlog neprihvaćanja je i činjenica da ni jedan drugi centar/služba nije tražio izmjenu navedene odredbe Zakona.